EIROPAS KOMISIJA Briselē, 18.9.2020 COM(2020) 569 final 2020/0260(NLE) Priekšlikums PADOMES REGULA par Eiropas Augstas veiktspējas datošanas kopuzņēmuma izveidi {SWD(2020) 179 final}



PASKAIDROJUMA RAKSTS PRIEKŠLIKUMA KONTEKSTS •Priekšlikuma pamatojums un mērķi Augstas veiktspējas datošana (HPC), kas attiecas uz datošanas sistēmām (“superdatoriem”) ar īpaši lielu datošanas jaudu, kuras spēj atrisināt ārkārtīgi sarežģītas un nopietnas problēmas, ir ļoti būtiska spēja mūsu sabiedrības digitalizācijā. Tā ir dzinējspēks, kas virza datu ekonomiku un var nodrošināt iespējas tādām pamattehnoloģijām kā mākslīgais intelekts (AI), datu analītika un kiberdrošība izmantot lielo datu milzīgo potenciālu. HPC ļauj daudzām rūpniecības nozarēm ieviest inovācijas un pāriet pie augstākas vērtības produktiem un pakalpojumiem, liekot pamatu jaunu rūpniecisku lietojumu attīstībai kopā ar citām progresīvām digitālām tehnoloģijām. Lai panāktu dziļāku zinātnisko izpratni un sasniegumus, HPC lietojumi un infrastruktūras ir būtiski gandrīz katrā pētniecības jomā, sākot no fundamentālās fizikas līdz biomedicīnai. HPC ir būtisks instruments arī pētniekiem un politikas veidotājiem, lai risinātu svarīgas sabiedrības problēmas, sākot no klimata pārmaiņām, gudras un zaļas attīstības un ilgtspējīgas lauksaimniecības līdz personalizētai medicīnai un krīzes pārvarēšanai. Ļoti piemērots piemērs ir Covid-19 pandēmija, kur HPC izmanto, nereti kopā ar AI, lai paātrinātu jaunu medikamentu atklāšanu, prognozētu vīrusa izplatību, plānotu un sadalītu ierobežotos medicīniskos resursus un paredzētu apturēšanas pasākumu un pēcepidēmijas scenāriju lietderību. Tuvāko gadu laikā Eiropas vadošā nozīme datu ekonomikā, tās zinātnes izcilība un rūpniecības konkurētspēja arvien vairāk būs atkarīgas no tās spējas izstrādāt HPC pamattehnoloģijas, nodrošināt piekļuvi pasaules klases superdatošanas un datu infrastruktūrām un saglabāt savu pašreizējo izcilību HPC lietojumos. Lai tas notiktu, ļoti būtiska ir Eiropas mēroga stratēģiska pieeja. Kopuzņēmums EuroHPC izveidots 2018. gada oktobrī kā juridiska un finansiāla struktūra, kas apvieno Eiropas Savienības (ES), 32 valstu un divu privātā sektora locekļu — Eiropas Augstas veiktspējas datošanas tehnoloģiju platformas (ETP4HPC) un apvienības Big Data Value Association (BDVA) — resursus. Līdz šim kopuzņēmums savām stratēģiskajām investīcijām ir izmantojis līdzekļus no daudzgadu finanšu shēmas (DFS) 2014.–2020. gadam. Pēc 20 darbības mēnešiem tas Eiropas līmenī ir ievērojami palielinājis kopējās investīcijas HPC jomā un sācis īstenot savu pamatuzdevumu, lai atjaunotu Eiropas kā vadošā HPC virzītājspēka pozīciju. Līdz 2020. gada beigām tas izvērsīs pasaules klases superdatošanas un datu infrastruktūru, kas būs pieejama publiskiem un privātiem lietotājiem visā Eiropā. Tā investīcijas visā Eiropā atbalsta arī HPC kompetences centrus, kas garantē HPC plašu pieejamību Savienībā un nodrošina konkrētus pakalpojumus un resursus rūpnieciskai inovācijai (tostarp MVU) un HPC prasmju attīstībai, kā arī pētniecībai un inovācijai būtisku HPC aparatūras un programmatūras tehnoloģiju un lietojumu jomā. Tas palielinās ES spēju ražot inovatīvas HPC tehnoloģijas. Padomes regulā, ar ko 2018. gadā izveidoja kopuzņēmumu EuroHPC, ir noteikts mērķis līdz 2022.–2023. gadam sasniegt nākamo superdatošanas robežu, eksalīmeņa veiktspēju, t. i., datošanas sistēmas, kas spēj izpildīt vairāk nekā vienu triljonu (1018) operāciju sekundē. Šo datošanas jaudas pieaugumu varētu radīt arī kvantu datoru ieviešana un pāreja uz pēceksalīmeņa tehnoloģijām. Ar ierosināto regulu būtībā tiek turpināta pašreizējā iniciatīva, kas izveidota saskaņā ar Padomes Regulu (ES) 2018/1488, ieviešot izmaiņas, lai ne tikai pielāgotu regulu nākamās daudzgadu finanšu shēmas (DFS) programmām, bet arī atspoguļotu Komisijas prioritātes un ļautu kopuzņēmumam izmantot finansējumu no jaunajām 2021.–2027. gada DFS programmām. Šīs programmas ir “Apvārsnis Eiropa”, “Digitālā Eiropa” un Eiropas infrastruktūras savienošanas instruments. Šis finansējums būs būtisks Eiropai, lai sasniegtu nākamo superdatošanas robežu — eksalīmeņa datošanu. Tas ļaus Savienībai nodrošināt sevi ar pasaules klases apvienotu, drošu un hipersavienotu superdatošanas un kvantiskās datošanas pakalpojumu un datu infrastruktūru un izstrādāt tehnoloģijas, lietojumus un prasmes, kas nepieciešami, lai sasniegtu eksalīmeņa jaudas, kuras pašlaik paredzēts sasniegt ap 2023.—2025. gadu, un pēceksalīmeņa jaudas, kuras paredzēts sasniegt ap 2025.–2027. gadu, vienlaikus veicinot pasaules klases Eiropas HPC un kvantiskās datošanas inovācijas ekosistēmas izveidi. Tā kā kopuzņēmuma EuroHPC galvenie virzītājspēki un mērķi ir palikuši nemainīgi kopš tā izveides, 2018. gada janvārī publicētais ietekmes novērtējums paliek spēkā. Turklāt ietekmes novērtējumā, kas pievienots priekšlikumam par Eiropas Parlamenta un Padomes regulu, ar kuru izveido programmu “Digitālā Eiropa” 2021.–2027. gada periodam, tika ņemti vērā HPC mērķi. Tādējādi Komisijas priekšlikums par jaunu EuroHPC regulu ir papildināts ar Komisijas dienestu darba dokumentu, kurā apkopotas kopš 2018. gada savāktās liecības. Komisijas dienestu darba dokumentā ir analizēta galveno sociālekonomisko un tehnoloģisko virzītājspēku un to lietotāju prasību attīstība, kas ietekmē HPC un datu infrastruktūru, tehnoloģiju un lietojumu turpmāko attīstību ES un pasaulē, ņemot vērā ES 2020.–2025. gada politiskās prioritātes. Tajā ietverti jaunākie HPC tirgus rādītāji un sniegts pārskats par galvenajām atziņām, kas līdz šim gūtas no kopuzņēmuma darbībām. Tajā aprakstīta nozīme, kāda tuvākajā laikā HPC būs Eiropas digitalizācijas jomā, un vienotas Eiropas datu telpas izveide. Visbeidzot, tajā sniegtas liecības par to, cik svarīgas ir kopuzņēmuma EuroHPC darbības, un par ietekmi, kāda tā turpināšanai būs uz būtisku tehnoloģiju un lietojumu skaita pieaugumu nākamajā desmitgadē, jo īpaši Eiropas izcilības uzlabošanu mazstrāvas procesoru tehnoloģiju un AI jomā. Kā kopuzņēmums EuroHPC darbosies? Ierosinātā kopuzņēmuma EuroHPC pamatuzdevums ir 2018. gada oktobrī izveidotā kopuzņēmuma EuroHPC pamatuzdevuma tālāka virzība. Ilgtermiņa mērķi — t. i., izvietot un ekspluatēt pasaules klases augstas veiktspējas datošanas un datu infrastruktūru un attīstīt un veicināt izcilu Eiropas HPC ekosistēmu — būtībā nav mainīti. Uzsvars ir likts uz to, lai sasniegtu eksalīmeņa laikmetu un, pamatojoties uz kvantu tehnoloģijām, paplašinātos un ietvertu jaunas augstas veiktspējas datošanas pieejas. Ierosinātā kopuzņēmuma darbības ir sagrupētas piecos galvenajos pīlāros: (a)infrastruktūra. Šis pīlārs turpinās koncentrēties uz pasaules klases superdatošanas infrastruktūras iegādi. Tomēr tā darbības ir paplašinātas, lai iekļautu ne tikai pasaules klases superdatošanas infrastruktūras, bet arī kvantiskās datošanas infrastruktūras iegādi, izvietošanu un ekspluatāciju; (b)superdatošanas pakalpojumu apvienība. Šis ir jauns pīlārs. Tas ietvers darbības, kas paredzētas, lai visā Eiropā publiskiem un privātiem lietotājiem nodrošinātu Savienības mēroga, uz mākoņtehnoloģijām balstītu piekļuvi apvienotiem, drošiem superdatošanas, kvantiskās datošanas un datu resursiem un pakalpojumiem. Pīlārs ietvers atbalstu augstas veiktspējas datošanas, kvantiskās datošanas un datu resursu savstarpējai savienošanai, to savstarpējai savienošanai ar Savienības vienotajām Eiropas datu telpām un apvienotām mākoņdatošanas infrastruktūrām, kā arī tādas platformas izstrādei, iegādei un ekspluatācijai, kas paredzēta superdatošanas un kvantiskās datošanas pakalpojumu un datu infrastruktūras netraucētai apvienošanai un drošu, uz mākoņtehnoloģijām balstītu pakalpojumu nodrošināšanai; (c)tehnoloģija. Šis pīlārs turpinās atbalstīt vērienīgu pētniecības un inovācijas programmu, kas paredzēta, lai attīstītu pasaules klases un inovatīvu superdatošanas ekosistēmu. Pīlārs atbalstīs aparatūras un programmatūras tehnoloģijas un to integrāciju datorsistēmās, aptverot visu zinātnisko un rūpniecisko vērtību ķēdi. Turklāt tas atbalstīs tehnoloģijas un sistēmas, kas vajadzīgas klasisku superdatošanas sistēmu savstarpējai savienošanai ar citām tehnoloģijām, bieži vien papildu datošanas — jo īpaši neiromorfiskās vai kvantiskās datošanas — tehnoloģijām, un to ekspluatācijai; (d)lietojums. Šis pīlārs bija daļa no 2018. gada oktobrī izveidotā kopuzņēmuma EuroHPC tehnoloģijas pīlāra. Tomēr tagad tas ir izdalīts atsevišķi, lai atzītu tā pieaugošo nozīmi, jo īpaši tā paplašināšanos rūpnieciski svarīgu lietojumu ziņā. Šis pīlārs atbalstīs darbības, kas paredzētas, lai sasniegtu izcilību un saglabātu Eiropas pašreizējo vadošo pozīciju to galveno datošanas un datu lietojumu un kodu jomā, kas paredzēti zinātnei, rūpniecībai (tostarp MVU) un publiskajam sektoram, tostarp sniegs atbalstu izcilības centriem HPC lietojumu jomā; (e)izmantošanas un prasmju paplašināšana. Iepriekš šis pīlārs bija daļa no 2018. gada oktobrī izveidotā kopuzņēmuma EuroHPC tehnoloģijas pīlāra, galvenokārt pievēršoties valstu HPC kompetences centru izveidei un tīklošanai. Tomēr tagad tas ir izdalīts atsevišķi, lai atzītu tā pieaugošo nozīmi, jo īpaši saistībā ar dalību programmas “Digitālā Eiropa” digitālo prasmju prioritātē. Šis pīlārs pievērsīsies darbībām, kas paredzētas, lai veicinātu izcilību superdatošanas, kvantiskās datošanas un datu izmantošanas un prasmju jomā. Tā mērķis būs paplašināt superdatošanas resursu un datu lietojumu zinātnisko un rūpniecisko izmantošanu, veicināt rūpniecisko piekļuvi un superdatošanas un datu infrastruktūru izmantošanu inovācijai, kas pielāgota rūpniecības vajadzībām, un nodrošināt Eiropu ar labi informētiem vadošajiem zinātniekiem un kvalificētu darbaspēku.

Ierosinātajā kopuzņēmumā piedalās: –publiskā sektora locekļi: Savienība (ko pārstāv Komisija), dalībvalstis un pamatprogrammas “Apvārsnis Eiropa”, programmas “Digitālā Eiropa” un Eiropas infrastruktūras savienošanas instrumenta asociētās valstis, kas vēlas piedalīties (piedalīgās valstis). Citas dalībvalstis un asociētās valstis var brīvi pievienoties, –privātā sektora locekļi: tie ir tie paši, kas minēti Padomes Regulā (ES) 2018/1488 — rūpniecības apvienības ETP4HPC un BDVA. Ierosinātā kopuzņēmuma balsstiesību pārvaldība un sadale ir identiskas tām, kas definētas Padomes Regulā (ES) 2018/1488. Lai izveidotu HPC ekosistēmu, kopuzņēmums EuroHPC turpinās īstenot HPC stratēģisko plānu, kā noteikts daudzgadu stratēģiskajās pētniecības un inovācijas programmās, ko izstrādājusi EuroHPC Pētniecības un inovācijas konsultatīvā grupa (RIAG) un EuroHPC Infrastruktūras konsultatīvā grupa (INFRAG) un ko papildina EuroHPC privātā sektora locekļu stratēģiskā pētniecības programma. Saskaņā ar 2021.–2027. gada DFS Savienības finansiālais ieguldījums kopuzņēmumā varētu būt [XXXX] EUR, kam piedalīgās valstis un kopuzņēmuma EuroHPC privātie locekļi papildus ieguldīs vismaz kopējam ieguldījumam līdzvērtīgu summu. Kopuzņēmums šos līdzekļus izmantos galvenokārt tam, lai īstenotu savas darbības atbilstīgi iepriekš aprakstītajiem pieciem pīlāriem. Nākamajā desmitgadē ierosinātā kopuzņēmuma EuroHPC galvenie sagaidāmie rezultāti varētu ietvert: –apvienotu, drošu un hipersavienotu Eiropas HPC un datu infrastruktūru ar vidējas veiktspējas superdatoriem un vismaz divas augstākās klases eksalīmeņa un divas augstākās klases pēceksalīmeņa sistēmas (vismaz vienai sistēmai no katras kategorijas jābūt uzbūvētai, izmantojot Eiropas tehnoloģiju), –hibrīdās datošanas infrastruktūras, kas integrē progresīvas datošanas sistēmas — jo īpaši kvantu simulatorus un kvantu datorus — HPC infrastruktūrās, –drošu, uz mākoņtehnoloģijām balstītu HPC un datu infrastruktūru, kas paredzēta Eiropas privātajiem lietotājiem, –HPC jaudas un pakalpojumus, kas pamatojas uz Eiropas publisko datu telpām, kuras paredzētas zinātniekiem, rūpniecībai un publiskajam sektoram, –nākamās paaudzes tehnoloģiju veidošanas blokus (aparatūru un programmatūru), kā arī to integrāciju inovatīvos eksalīmeņa un pēceksalīmeņa sistēmu HPC arhitektūras elementos, –izcilības centrus HPC lietojumu un HPC programmatūras industrializācijas jomā, kā arī jaunus algoritmus, kodus un rīkus, kas optimizēti nākamajām superdatoru paaudzēm, –liela mēroga rūpnieciskās izmēģināšanas iekārtas un platformas HPC un datu lietojumiem un pakalpojumiem galvenajās rūpniecības nozarēs, –valstu HPC kompetences centrus, kas ES nodrošina plašu HPC pārklājumu ar konkrētiem pakalpojumiem un resursiem, kuri paredzēti rūpnieciskai inovācijai (tostarp MVU), –būtisku Eiropas darbaspēka HPC prasmju un zinātības pieaugumu, –datu glabāšanas, apstrādes jaudas un jaunu pakalpojumu pilnveidi visu dalībvalstu sabiedrības interešu jomās. •Saskanība ar spēkā esošajiem politikas noteikumiem konkrētajā politikas jomā Komisija 2020. gada 19. februārī pieņēma paziņojumu “Eiropas Datu stratēģija”, kurā izklāstīta Eiropas stratēģija politikas pasākumu un investīciju jomā, lai atbalstītu datu ekonomikas attīstību nākamajos piecos gados. Tajā uzsvērts, ka HPC un kvantiskā datošana būs būtiska, lai garantētu datošanas resursu netraucētu nodrošināšanu ar dažādiem veiktspējas raksturlielumiem, kas būs nepieciešami, lai palielinātu vienotu Eiropas datu telpu un apvienotu, drošu mākoņdatošanas infrastruktūru izaugsmi un izmantošanu publisko, rūpniecības un zinātnisko lietojumu jomā. Komisija 2020. gada 19. februārī pieņēma arī paziņojumu “Eiropas digitālās nākotnes veidošana”, kurā izklāstīta Eiropas digitālā stratēģija, kas pievēršas galvenajiem mērķiem, lai nodrošinātu to, ka digitālie risinājumi palīdz Eiropai turpināt savu ceļu uz digitalizāciju, no kuras ikviens gūst labumu. Vienas no galvenajām ierosinātajām darbībām ir investēšana progresīvu kopīgu digitālo spēju veidošanā un izmantošanā, tostarp superdatošanas un kvantu tehnoloģijās, un Eiropas superdatošanas spējas paplašināšana, lai izstrādātu inovatīvus risinājumus medicīnas, transporta un vides jomā.

•Saskanība ar citām ES politikas jomām Komisija 2020. gada 10. martā pieņēma paziņojumu “Jauna Eiropas industriālā stratēģija”, kurā izklāstīta vērienīga Eiropas rūpniecības stratēģija, kas paredzēta, lai vadītu divējādo pārkārtošanos uz klimatneitralitāti un digitālo līderību. Paziņojumā cita starpā ir uzsvērts atbalsts tādu svarīgu pamattehnoloģiju izstrādei, kas ir stratēģiski būtiskas Eiropas industriālajai nākotnei, tostarp HPC un kvantu tehnoloģijām. Visbeidzot, 2020. gada 27. maija paziņojumā “Eiropas lielā stunda — jāatjaunojas un jāsagatavo ceļš nākamajai paaudzei” HPC tika noteikta kā stratēģiska digitālā spēja, kas būs investīciju avotu — piemēram, Atveseļošanas un noturības mehānisma, InvestEU un Stratēģisko investīciju mehānisma — prioritāte Eiropas atveseļošanā. 2.JURIDISKAIS PAMATS, SUBSIDIARITĀTE UN PROPORCIONALITĀTE •Juridiskais pamats Ierosinātā kopuzņēmuma EuroHPC iniciatīvas juridiskais pamats ir Līguma par Eiropas Savienības darbību 187. pants un 188. panta pirmā daļa. •Subsidiaritāte (neekskluzīvas kompetences gadījumā) Ierosinātā regula attiecas uz subsidiaritātes principiem tādā pašā veidā, kā Padomes Regula (ES) 2018/1488. •Proporcionalitāte Ierosinātā regula atbilst proporcionalitātes principam tādā pašā veidā, kā Padomes Regula (ES) 2018/1488. •Juridiskā instrumenta izvēle Lai izveidotu kopuzņēmumu, kurā piedalās Savienība, un nodrošinātu tā darbību, ir vajadzīga Padomes regula. 3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI •Apspriešanās ar ieinteresētajām personām Komisijas priekšlikums jaunai regulai par kopuzņēmumu EuroHPC iegūst finansējumu no 2021.–2027. gada DFS, un tam ir pievienots Komisijas dienestu darba dokuments. Ierosinātās jaunās regulas galvenie virzītājspēki un mērķi ir palikuši nemainīgi kopš tās izveides. Tāpēc rezultāts, kas gūts apspriedēs ar ieinteresētajām personām un pievienots Padomes Regulai (ES) 2018/1488, paliek spēkā. Šis rezultāts ir vēl vairāk apstiprināts apspriedē ar ieinteresētajām personām, kas papildina priekšlikumu Eiropas Parlamenta un Padomes regulai, ar ko laikposmam no 2021. līdz 2027. gadam izveido Digitālās Eiropas programmu. Ir veikti turpmāk minētie papildu pasākumi, lai apspriestos ar ieinteresētajām personām par mērķiem un pieeju īstenošanas darbībām, kas saistītas ar jauno kopuzņēmumu, un aicināt šīs personas palīdzēt to veidot. Ar pašreizējā kopuzņēmuma 32 piedalīgajām valstīm notika apspriešanās, un tās tika aicinātas sniegt atsauksmes par jaunā kopuzņēmuma mērķiem un administratīvo vienkāršošanu, jo īpaši finansiālo ieguldījumu centralizēto pārvaldību. Kopuzņēmuma EuroHPC privātā sektora locekļi publicēja stratēģisko pētniecības un inovācijas programmu, kurā aprakstītas pētniecības un inovāciju darbību prioritātes HPC jomā, kā arī ar infrastruktūru saistītās darbības, uzsverot tehnoloģiju piegādes un datu analītikas kopienu viedokli. Tāpat ar privātā sektora locekļiem notika apspriešanās par turpmākajām prioritātēm un darbībām, kā arī par pārvaldību, privātā sektora locekļu finansiālajiem ieguldījumiem un ierosinātā kopuzņēmuma īstenoto darbību finansējuma saņēmējiem, dalības noteikumiem un administratīvo noteikumu un procesu vienkāršošanu. •Ekspertu atzinumu pieprasīšana un izmantošana Komisijai ir pieredze kopuzņēmumu veidošanā un pārvaldībā. Jo īpaši tā gūs labumu no pieredzes un atziņām, kas gūtas no kopuzņēmuma EuroHPC darbību īstenošanas. •Ietekmes novērtējums

Tā kā kopuzņēmums EuroHPC tika izveidots tikai 2018. gada oktobrī, 2018. gada janvārī publicētais ietekmes novērtējums, kas pievienots Padomes Regulai (ES) 2018/1488, paliek spēkā, jo nav būtiski mainījušies virzītājspēki un mērķi. •Normatīvā atbilstība un vienkāršošana Šis priekšlikums regulai, ar ko izveido kopuzņēmumu, atbilst Komisijas labāka regulējuma nostādnēm, proti, tajā ierosināts samērīgi regulēt tikai tik, cik nepieciešams. Tajā pēc iespējas uzmanīgāk ir aplūkots kopuzņēmums EuroHPC, kas izveidots ar Padomes Regulu (ES) 2018/1488, pamatojoties uz šajā kontekstā gūto pieredzi un ņemot vērā izmaiņas, kas ieviestas ar finansējuma programmām “Apvārsnis Eiropa”, “Digitālā Eiropa” un Eiropas infrastruktūras savienošanas instrumentu. Vajadzības gadījumā tajā ņemti vērā arī tā vienotā pamatakta noteikumi, ar ko izveido kopuzņēmumus atbilstīgi pamatprogrammai “Apvārsnis Eiropa”. 4.IETEKME UZ BUDŽETU Kopuzņēmums EuroHPC varētu iegūt finansējumu no budžetiem, kurus Komisija ierosinājusi augstas veiktspējas datošanas darbībām regulās, ar ko izveido pamatprogrammu “Apvārsnis Eiropa”, programmu “Digitālā Eiropa” un Eiropas infrastruktūras savienošanas instrumentu. Kopumā no šīm trim programmām būs pieejami ne vairāk kā [XXXX] EUR [kas sadalīti šādi: ne vairāk kā 2 400 000 000 EUR no programmas “Digitālā Eiropa”, ne vairāk kā 200 000 000 EUR no Eiropas infrastruktūras savienošanas instrumenta un ne vairāk kā XXXXX EUR no pamatprogrammas “Apvārsnis Eiropa” — budžets jānosaka vēlākā posmā saskaņā ar “Apvārsnis Eiropa” stratēģisko plānošanu un programmu veidošanu]. Savu valsts un reģionālo augstas veiktspējas datošanas programmu un savu struktūrfondu ietvaros piedalīgajām valstīm jāpievieno vismaz līdzvērtīga summa. Privātā sektora struktūrām jānodrošina summa vismaz [XXXX] EUR apmērā [ieguldījums jānosaka vēlākā posmā, kad pamatprogrammas “Apvārsnis Eiropa” budžets tiks definēts saskaņā ar “Apvārsnis Eiropa” stratēģisko plānošanu un programmu veidošanu]. Gan piedalīgās valstis, gan privātā sektora locekļi veiks ieguldījumu kopuzņēmuma administratīvo izmaksu segšanai. 5.CITI ELEMENTI •Īstenošanas plāni un uzraudzības, izvērtēšanas un ziņošanas kārtība Ierosināto kopuzņēmuma darbību izvērtēšana un uzraudzība tiek plānota saskaņā ar programmu “Apvārsnis Eiropa”. Tiks noteikta ne tikai kopuzņēmuma kā juridiska un finansiāla instrumenta lietderība Eiropas augstas veiktspējas datošanas stratēģijas mērķu sasniegšanā, bet arī tā lietderība Savienības politikas sekmēšanā. Jo īpaši tiks izvērtēts, kādā līmenī notiek piedalīgo valstu un privāto locekļu dalība kopuzņēmuma darbībās un tiek veikts ieguldījums tajās. Ierosinātais kopuzņēmums ik gadu publicēs darbības pārskatu, kurā tiks atspoguļotas veiktās darbības, tām atbilstīgie izdevumi, kā arī kopuzņēmuma iepirktās un tam piederošās augstas veiktspējas datošanas, kvantiskās datošanas un pakalpojumu un datu infrastruktūras iegāde un ekspluatācija. Vispārīgo mērķu sasniegšanu novērtēs, ņemot vērā to kopuzņēmumu vispārējos darbības pamatrādītājus, kurus finansē no programmas “Apvārsnis Eiropa”, un kopuzņēmuma EuroHPC specifiskos darbības pamatrādītājus. •Detalizēts konkrētu priekšlikuma noteikumu skaidrojums Ar 1. pantu izveido kopuzņēmumu EuroHPC un nosaka tā mītnes vietu. 2. pantā sniedz terminu “piekļuves laiks”, “pieņemšanas pārbaude”, “kompetences centrs”, “EuroHPC superdators, “eksalīmeņa”, “jaunākās paaudzes superdators”, “vidējas veiktspējas superdators”, “kvantu dators”, “kvantu simulators”, “mitinātājs”, “mitināšanas nolīgums”, “hipersavienots”, “ieguldījums natūrā”, “piedalīgā valsts”, “privātā sektora loceklis” vai “lietotājs” definīcijas. 3. pantā nosaka kopuzņēmuma EuroHPC pamatuzdevumu un mērķus. 4. pantā nosaka kopuzņēmuma EuroHPC darbību pīlārus. 5. pantā nosaka Savienības finansiālo ieguldījumu kopuzņēmuma EuroHPC administratīvajās un darbības izmaksās, izmantojot pamatprogrammas “Apvārsnis Eiropa”, programmas “Digitālā Eiropa” un Eiropas infrastruktūras savienošanas instrumenta finansējumu. 6. pantā nosaka, kādi papildu ieguldījumi no Savienības programmām — izņemot 5. pantā minētos — ir iespējami. 7. pantā nosaka piedalīgo valstu un privātā sektora locekļu finansiālo ieguldījumu administratīvo un darbības izmaksu segšanai. 8. pantā apraksta mitinātāju, kam kopuzņēmums uzticēs pirmseksapakāpes superdatoru ekspluatāciju, un nosaka tā izraudzīšanās kārtību. 9. pantā nosaka mitināšanas nolīguma saturu, izklāstot mitinātāja uzdevumus un pienākumus.

10. pantā izklāsta, ka kopuzņēmums ir tā iegādāto jaunākās paaudzes superdatoru īpašnieks līdz to saimnieciskā dzīves cikla beigām, kad tos nodos mitinātājam. 11. pantā izklāsta, ka kopuzņēmums ir tā iegādāto kvantu datoru un kvantu simulatoru īpašnieks līdz to saimnieciskā dzīves cikla beigām, kad tos nodos mitinātājam. 12. pantā izklāsta, ka kopuzņēmums ir to rūpnieciskās kategorijas superdatoru līdzīpašnieks, ko tas iegādājas kopā ar privātā sektora locekļiem vai privāto partneru konsorciju. 13. pantā izklāsta, ka kopuzņēmums ir to vidējas veiktspējas superdatoru līdzīpašnieks, ko tas iegādājas kopā ar mitinātājiem. 14. pantā nosaka EuroHPC superdatoru lietojumu un superdatoru lietotāju piekļuves nosacījumus. 15. pantā izklāsta, kā Eiropas Komisijai un EuroHPC piedalīgajām valstīm tiks kompensēts to finansiālais ieguldījums pirmseksapakāpes superdatoru iegādes vajadzībām: katram iemaksātājam tiks piešķirta daļa no kopējā piekļuves laika proporcionāli tā finansiālajam ieguldījumam. Tajā arī nosaka, kā tiks piešķirts EuroHPC superdatoru Savienības piekļuves laiks. 16. pantā paredz nosacījumus, saskaņā ar kuriem kopuzņēmums sniegs komercpakalpojumus. 17. pantā nosaka kopuzņēmuma finansiālos noteikumus; tie atbilst Finanšu regulai. 2020/0260 (NLE) Priekšlikums PADOMES REGULA par Eiropas Augstas veiktspējas datošanas kopuzņēmuma izveidi EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 187. pantu un 188. panta pirmo daļu, ņemot vērā Eiropas Komisijas priekšlikumu, ņemot vērā Eiropas Parlamenta atzinumu, ņemot vērā Eiropas Ekonomikas un sociālo lietu komitejas atzinumu, tā kā: (1)Ar Eiropas Parlamenta un Padomes Regulu (ES) Nr. xxx tika izveidota pētniecības un inovācijas pamatprogramma “Apvārsnis Eiropa” (2021.–2027. gads). Lai panāktu iespējami lielāku Savienības finansējuma ietekmi un vislietderīgāko ieguldījumu Savienības politikas mērķu sasniegšanā, programmas “Apvārsnis Eiropa” daļas var īstenot, izmantojot Eiropas partnerības ar privātā un/vai publiskā sektora partneriem. (2)Saskaņā ar Eiropas Parlamenta un Padomes Regulu (ES) Nr. xxx un Padomes Lēmumu xxx atbalstu var sniegt kopuzņēmumiem, kas ir dibināti pamatprogrammas “Apvārsnis Eiropa” ietvaros. Šādas partnerības būtu jāveido tikai tad, ja citas programmas “Apvārsnis Eiropa” daļas, kā arī cita veida Eiropas partnerības nevarētu sasniegt mērķus vai neradītu vajadzīgo paredzamo ietekmi un ja to pamato ilgtermiņa perspektīva un augsta integrācijas pakāpe. Minētajā lēmumā ir precizēti nosacījumi, saskaņā ar kuriem tiek veidotas šādas partnerības.

(3)Ar Eiropas Parlamenta un Padomes Regulu (ES) Nr. xxx un Padomes Lēmumu ir izveidota programma “Digitālā Eiropa”. Programma “Digitālā Eiropa” atbalsta tādu kopīgu interešu projektu īstenošanu, kuru mērķis ir pasaules klases superdatošanas, kvantu un datu infrastruktūras iegāde, ieviešana un ekspluatācija, superdatošanas pakalpojumu apvienošana un savstarpēja savienošana, kā arī izmantošanas paplašināšana un pamatprasmju attīstīšana. (4)Ar Eiropas Parlamenta un Padomes regulu (ES) Nr. xxx tika izveidots Eiropas infrastruktūras savienošanas instruments. Eiropas infrastruktūras savienošanas instruments dod iespēju Eiropas komunikāciju tīklu politikas ietvaros sagatavot un īstenot kopīgu interešu projektus transporta, telekomunikāciju un enerģētikas nozarē. Konkrētāk, Eiropas infrastruktūras savienošanas instruments atbalsta tādu kopīgu interešu projektu īstenošanu, kuru mērķis ir jaunu infrastruktūru un pakalpojumu izstrāde un izveide vai esošo infrastruktūru un pakalpojumu modernizēšana transporta, telekomunikāciju un enerģētikas nozarē. Eiropas infrastruktūras savienošanas instruments palīdz atbalstīt kopīgu interešu digitālās savienojamības infrastruktūras, kas sniedz būtiskus papildu ieguvumus sabiedrībai. (5)Komisijas 2020. gada 19. februāra paziņojumā “Eiropas datu stratēģija” ir izklāstīta Eiropas stratēģija attiecībā uz politikas pasākumiem un investīcijām, kuras nepieciešamas, lai nākamo piecu gadu laikā izveidotu datu ekonomiku. Tajā ir uzsvērta Eiropas publisko kopīgo datu telpu izveide, kas veicinās izaugsmi un radīs vērtību. Atbalsts šādu kopīgo Eiropas datu telpu un apvienotu, drošu mākoņdatošanas infrastruktūru izveidei nodrošinātu, ka izmantošanai ekonomikā un sabiedrībā kļūtu pieejams vairāk datu, un vienlaikus tiktu saglabāta kontrole pār uzņēmumiem un privātpersonām, kas ģenerē datus. Augstas veiktspējas datošana un kvantu datošana ir būtiski elementi tam, lai netraucēti nodrošinātu datošanas resursus ar atšķirīgiem veiktspējas raksturlielumiem, kas nepieciešami, lai maksimāli palielinātu Eiropas publisko kopīgo datu telpu un apvienotu, drošu mākoņdatošanas infrastruktūru izaugsmi un izmantošanu publiskiem, rūpnieciskiem un zinātniskiem lietojumiem. (6)Lai nodrošinātu, ka digitālie risinājumi palīdz Eiropai virzīties uz digitālo pārveidi, kas darbojas cilvēku labā, Komisijas 2020. gada 19. februāra paziņojumā “Eiropas digitālās nākotnes veidošana” ir izklāstīta Eiropas digitālā stratēģija un aplūkoti daži svarīgākie mērķi. Viena no galvenajām darbībām, kas tajā ierosināta, ir ieguldīt progresīvu kopīgu digitālo spēju veidošanā un ieviešanā, arī superdatošanas un kvantu tehnoloģiju jomā, un paplašināt Eiropas superdatošanas spējas, lai izstrādātu inovatīvus risinājumus medicīnā, transportā un vidē. (7)Lai Eiropa virzītu divējādo pāreju uz klimatneitralitāti un digitālo līderību, Komisijas 2020. gada 10. marta paziņojumā “Jauna Eiropas industriālā stratēģija” ir aprakstīta vērienīga industriālā stratēģija Eiropai. Paziņojumā cita starpā uzsvērts atbalsts tādu svarīgu pamattehnoloģiju izstrādei, kas ir stratēģiski nozīmīgas Eiropas rūpniecības nākotnei, to vidū minamas augstas veiktspējas datošana un kvantu tehnoloģijas. (8)Komisijas 2020. gada 27. maija paziņojumā “Eiropas lielā stunda – jāatjaunojas un jāsagatavo ceļš nākamajai paaudzei” ir apzinātas vairākas stratēģiski nozīmīgas digitālās spējas un iespējas, to skaitā augstas veiktspējas datori un kvantu tehnoloģijas, kas būs prioritāte tādos instrumentos kā Atveseļošanas un noturības mehānisms, InvestEU un Stratēģisko investīciju mehānisms. (9)Eiropas vadošā loma datu ekonomikā, tās zinātniskā izcilība un rūpniecības spēks arvien vairāk ir atkarīgi no tās spējas izstrādāt svarīgas augstas veiktspējas datošanas tehnoloģijas, kā arī nodrošināt piekļuvi pasaules klases superdatošanas un datu infrastruktūrām un saglabāt savu pašreizējo vadošo lomu augstas veiktspējas datošanas lietojumos. Augstas veiktspējas datošana ir Eiropas ekonomikas digitālās pārveides galvenā tehnoloģija, kas ļauj daudzām tradicionālajām rūpniecības nozarēm izstrādāt jauninājumus, kas izpaužas kā augstākas vērtības produkti un pakalpojumi. Apvienojumā ar citām progresīvām digitālajām tehnoloģijām, piemēram, mākslīgo intelektu, lielajiem datiem un mākoņdatošanas tehnoloģijām, augstas veiktspējas datošana paver ceļu uz inovatīviem sociāliem un rūpnieciskiem lietojumiem tādās Eiropai svarīgās jomās kā personalizēta medicīna, laikapstākļu prognozes un klimata pārmaiņas, gudra un videi nekaitīga attīstība un transports, jauni materiāli tīrai enerģijai, zāļu izstrāde un virtuāla testēšana, ilgtspējīga lauksaimniecība, kā arī inženierija un ražošana. (10)Augstas veiktspējas datošana ir stratēģisks resurss politikas veidošanai, kas nodrošina vajadzīgo jaudu lietojumprogrammām, kuras ļauj izprast un izstrādāt efektīvus risinājumus daudzu sarežģītu globālu problēmu risināšanai un krīžu pārvarēšanai. Augstas veiktspējas datošana sniedz ieguldījumu tādās svarīgās politikas jomās kā Eiropas zaļais kurss, jo tā nodrošina modeļus un instrumentus, ar kuriem arvien lielāku skaitu sarežģītu vides problēmu pārvērst sociālās inovācijas un ekonomiskās izaugsmes iespējās. Kā piemērs minama iniciatīva “Galamērķis Zeme”, kas izziņota Komisijas 2019. gada 11. decembra paziņojumā “Eiropas zaļais kurss” un 2020. gada 19. februāra paziņojumos “Eiropas datu stratēģija” un “Eiropas digitālās nākotnes veidošana”. (11)Tādi globāli satricinājumi kā Covid-19 pandēmija ir parādījuši, cik svarīgi ir ieguldīt augstas veiktspējas datošanas un ar veselību saistītas modelēšanas platformās un rīkos, jo cīņā pret pandēmiju tiem ir būtiska nozīme, bieži vien apvienojumā ar citām digitālajām tehnoloģijām, piemēram, lielajiem datiem un mākslīgo intelektu. Augstas veiktspējas datošana tiek izmantota, lai paātrinātu ārstēšanas metožu identificēšanu un izstrādi, prognozētu vīrusa izplatīšanos, palīdzētu plānot medicīnisko preču un resursu sadali un modelētu pēcepidemiskās izejas pasākumus ar mērķi izvērtēt dažādus scenārijus. Augstas veiktspējas datošanas modelēšanas platformas un rīki ir būtiski instrumenti saistībā ar pašreizējo pandēmiju un nākotnes pandēmijām, un tiem būs būtiska nozīme veselības un personalizētās medicīnas jomā. (12)Ar Padomes 2018. gada 28. septembra Regulu (ES) 2018/1488 tika izveidots kopuzņēmums EuroHPC, kura uzdevums ir Savienībā izstrādāt, ieviest, paplašināt un uzturēt integrētu pasaules klases superdatošanas un datu infrastruktūru un izstrādāt un atbalstīt ļoti konkurētspējīgu un inovatīvu augstas veiktspējas datošanas ekosistēmu. (13)Ņemot vērā norises augstas veiktspējas datošanas jomā, ir pienācis laiks regulu pārskatīt, lai nodrošinātu iniciatīvas turpināšanu. Padomes Regulas (ES) 2018/1488 pārskatīšana ir vajadzīga, lai kopuzņēmumam EuroHPC noteiktu jaunu uzdevumu un mērķus, ņemot vērā analīzi par galvenajiem sociālekonomiskajiem un tehnoloģiskajiem virzītājspēkiem, kas ietekmē augstas veiktspējas datošanas un datu infrastruktūras, tehnoloģiju un lietojumu turpmāko attīstību ES un visā pasaulē, un pieredzi, kas gūta no kopuzņēmuma EuroHPC pašreizējām darbībām. Tas ir aplūkots Komisijas dienestu darba dokumentā SWD(2020)xxx, kas pievienots Komisijas priekšlikumam Padomes regulai. Pārskatīšana turklāt ļauj saskaņot kopuzņēmuma EuroHPC noteikumus ar jauno tiesisko regulējumu, proti, ar regulu par pamatprogrammu “Apvārsnis Eiropa”, kā arī ar regulu par programmu “Digitālā Eiropa” un regulu par Eiropas infrastruktūras savienošanas instrumentu. (14)Lai apgādātu Savienību ar datošanas veiktspēju, kas tai vajadzīga, lai saglabātu līderpozīcijas tās pētniecības un rūpniecisko spēju jomā, būtu jākoordinē dalībvalstu investīcijas augstas veiktspējas datošanā un kvantu datošanā un gan publiskajā, gan privātajā sektorā būtu jāstiprina augstas veiktspējas datošanas tehnoloģijas un kvantu datošanas tehnoloģijas ienākšana rūpniecībā un tirgū. Savienībai savas tehnoloģiskās izstrādes būtu rezultatīvāk jāpārvērš uz pieprasījumu orientētās un uz lietojumiem vērstās Eiropas augstas veiktspējas datošanas un kvantu datošanas sistēmās, kam būtu visaugstākā kvalitāte, un jāizveido reāla saikne starp tehnoloģiju piegādi, kopizstrādi ar lietotājiem un pasaules klases sistēmu kopīgu iepirkumu, kā arī jārada pasaules klases ekosistēma augstas veiktspējas datošanas un kvantu tehnoloģiju un lietojumu jomā. Tajā pašā laikā Savienībai būtu jānodrošina iespēja Savienības piegādes nozarei balstīties uz šādām investīcijām, nodrošinot to ieviešanu plaša mēroga un jaunu lietojumu jomās, piemēram, personalizētas medicīnas, klimata pārmaiņu, satīklotas un automatizētas braukšanas vai citu pirmtirgu jomās, kuru pamatā ir mākslīgais intelekts, blokķēdes tehnoloģijas, perifērdatošana vai – plašākā mērogā – Eiropas rūpniecības digitalizācija. (15)Lai Savienība un tās dalībvalstis iegūtu tehnoloģisko autonomiju tādās svarīgās digitālajās tehnoloģijās kā augstas veiktspējas datošana un kvantu datošana, tām būtu jāinvestē nākamās paaudzes mazjaudas superdatošanas tehnoloģijās, inovatīvā programmatūrā un progresīvās superdatošanas sistēmās eksalīmeņa un pēceksalīmeņa datošanai un kvantu datošanai, kā arī inovatīvā superdatošanā un datu lietojumos medicīnas, vides, ražošanas un inženierijas vajadzībām. Tam būtu jāļauj Eiropas piegādes nozarei attīstīties daudzās svarīgās tehnoloģiju un lietojumu jomās, kas sniedzas tālāk par augstas veiktspējas datošanu un kvantu datošanu, un ilgtermiņā ar šādām tehnoloģijām papildināt plašākus IKT tirgus. Tas arī palīdzētu augstas veiktspējas datošanas un kvantu datošanas zinātnes un lietotāju aprindām digitālās pārveides procesā un palielinātu šīs nozares inovācijas potenciālu. (16)Vienota stratēģiska ES redzējuma īstenošana augstas veiktspējas datošanas un kvantu datošanas jomā ir būtiska, lai īstenotu Savienības un tās dalībvalstu mērķi nodrošināt sev vadošo lomu un stratēģisko autonomiju digitālajā ekonomikā. Mērķis būtu Eiropā izveidot pasaulē vadošu hipersavienotu, apvienotu un drošu augstas veiktspējas datošanas un kvantu datošanas pakalpojumu un datu infrastruktūras ekosistēmu un spēt radīt inovatīvas un konkurētspējīgas augstas veiktspējas datošanas un kvantu datošanas sistēmas, kuru pamatā ir piegādes ķēde, kas nodrošinās sastāvdaļas, tehnoloģijas un zināšanas un tādejādi ierobežos iztrūkuma risku. (17)Kopuzņēmums ir labākais instruments, kas spēj īstenot ES stratēģisko redzējumu augstas veiktspējas datošanas un kvantu datošanas jomā, nodrošinot, ka Savienībai ir pasaules klases superdatošanas, kvantu datošanas un datu spējas, kas ir samērīgas ar tās ekonomisko potenciālu un atbilst Eiropas lietotāju vajadzībām un kam piemīt vajadzīgā stratēģiskā autonomija kritiski svarīgās augstas veiktspējas datošanas un kvantu datošanas tehnoloģijās. Kopuzņēmums ir labākais instruments pašreizējo ierobežojumu pārvarēšanai, kā aprakstīts šai regulai pievienotajā dienestu darba dokumentā, jo tas piedāvā vislielāko ietekmi uz ekonomiku, sabiedrību un vidi un vislabāk aizsargā Savienības intereses augstas veiktspējas datošanas un kvantu datošanas jomā. Tas var apvienot Savienības, dalībvalstu un pamatprogrammas “Apvārsnis Eiropa”, programmas “Digitālā Eiropa” vai Eiropas infrastruktūras savienošanas instrumenta asociēto valstu resursus un privātā sektora resursus. Tas var īstenot iepirkumu un ekspluatēt pasaules klases augstas veiktspējas datošanas un kvantu datošanas sistēmas. Tas var uzsākt pētniecības un inovācijas programmas ar mērķi izstrādāt Eiropas tehnoloģijas un pēc tam tās integrēt pasaules klases superdatošanas sistēmās. (18)Kopuzņēmums EuroHPC ir daļa no programmas “Apvārsnis Eiropa” institucionalizēto partnerību portfeļa, kam būtu jācenšas stiprināt ES zinātniskās spējas risināt jaunus apdraudējumus un nākotnes problēmas nostiprinātā Eiropas pētniecības telpā, nodrošināt uz ilgtspēju balstītas ES vērtības ķēdes un ES stratēģisko autonomiju galvenajās tehnoloģijās un nozarēs un veicināt inovatīvu risinājumu izmantošanu klimata, vides, veselības un citu globālu sabiedrības problēmu risināšanai saskaņā ar Savienības stratēģiskajām prioritātēm, to skaitā mērķi 2050. gadā Savienībā panākt klimatneitralitāti. (19)Lai nodrošinātu Savienību ar pasaules klases apvienotu, drošu un hipersavienotu superdatošanas infrastruktūru un izstrādātu nepieciešamās tehnoloģijas, lietojumprogrammas un prasmes eksalīmeņa spēju sasniegšanai ap 2022.–2024. gadu un pēceksalīmeņa sasniegšanai ap 2025.–2027. gadu, vienlaikus sekmējot pasaules klases Eiropas augstas veiktspējas datošanas un kvantu datošanas inovācijas ekosistēmas izveidi, kopuzņēmums būtu jāizveido un tā darbība jāsāk, vēlākais, līdz 2021. gada sākumam, un jāturpina līdz 2033. gada 31. decembrim. (20)Publiskā un privātā sektora partnerībai kopuzņēmuma veidā būtu jāapvieno finansiālie un tehniskie līdzekļi, kas ir būtiski, lai šajā jomā varētu piemēroties inovācijas sarežģītajai, arvien straujākajai gaitai. Tāpēc kopuzņēmuma loceklēm vajadzētu būt Savienībai, dalībvalstīm un pamatprogrammas “Apvārsnis Eiropa”, programmas “Digitālā Eiropa” vai Eiropas infrastruktūras savienošanas instrumenta asociētajām valstīm, kurām jāvienojas par kopīgu Eiropas iniciatīvu augstas veiktspējas datošanas un kvantu datošanas jomā, un apvienībām, kas pārstāv to sastāvā esošos subjektus jeb sastāvvienības un citas organizācijas, kuras ir skaidri un aktīvi iesaistītas pētniecības un inovācijas rezultātu radīšanā, augstas veiktspējas datošanas vai kvantu datošanas spēju izstrādē un ieviešanā vai kuras palīdz novērst prasmju trūkumu un saglabāt zinātību augstas veiktspējas datošanas un kvantu datošanas jomā Eiropā. Kopuzņēmumam vajadzētu būt atvērtam jaunu locekļu uzņemšanai. (21)Savienībai, piedalīgajām valstīm un kopuzņēmuma privātā sektora locekļiem katram būtu jāsniedz finansiāls ieguldījums kopuzņēmuma administratīvajās izmaksās. (22)Lai atgūtu vadošo lomu augstas veiktspējas datošanas tehnoloģijās un izveidotu Savienībai pilnīgu augstas veiktspējas datošanas un kvantu datošanas ekosistēmu, privātās apvienības ETP4HPC (Eiropas Tehnoloģiju platforma augstas veiktspējas datošanas jomā) rūpniecības un pētniecības jomā ieinteresētās personas 2014. gadā ir izveidojušas līgumisku publiskā un privātā sektora partnerību ar Savienību. Tās uzdevums ir izveidot Eiropā pasaules klases augstas veiktspējas datošanas tehnoloģijas vērtības ķēdi, kas spētu konkurēt pasaulē, veicinot sinerģiju starp augstas veiktspējas datošanas ekosistēmas trim galvenajām sastāvdaļām, proti, tehnoloģiju izstrādi, lietojumiem un superdatošanas infrastruktūru. Ņemot vērā privātās apvienības ETP4HPC lietpratību un to, ka tā vieno attiecīgās augstas veiktspējas datošanā ieinteresētās personas no privātā sektora, tai vajadzētu būt tiesīgai būt par kopuzņēmuma locekli.

(23)Rūpniecības un pētniecības jomā ieinteresētās personas apvienībā Big Data Value Association (BDVA) 2014. gadā izveidoja līgumisku publiskā un privātā sektora partnerību ar Savienību, lai stiprinātu datu vērtības ķēdi, uzlabotu kopienas veidošanu datu jomā un radītu Savienībā pamatu plaukstošai datu virzītai ekonomikai. Ņemot vērā BDVA lietpratību un to, ka tā vieno attiecīgās lielajos datos ieinteresētās personas no privātā sektora, tai vajadzētu būt tiesīgai būt par kopuzņēmuma locekli. (24)Privātās apvienības ETP4HPC un BDVA ir rakstiski paudušas gatavību sniegt ieguldījumu kopuzņēmuma tehnoloģiskajā stratēģijā un likt lietā savu lietpratību kopuzņēmuma mērķu īstenošanai. Privātajām apvienībām pienākas apstiprinājuma vēstulē akceptēt šīs regulas pielikumā izklāstītos statūtus. (25)Kopuzņēmumam būtu jārisina skaidri noteikti jautājumi, kas akadēmiskajām aprindām un Eiropas rūpniecības uzņēmumiem ļautu projektēt, izstrādāt un izmantot pašas inovatīvākās tehnoloģijas augstas veiktspējas datošanā un kvantu datošanā un izveidot visā Savienībā tīklā integrētu, apvienotu un drošu infrastruktūru ar pasaules klases augstas veiktspējas datošanas un kvantu datošanas jaudām, ātrdarbīgiem savienojumiem, pirmrindas lietojumiem un datu un programmatūras pakalpojumiem tās zinātniekiem un citiem vadošiem rūpniecības nozares lietotājiem, to vidū MVU un publiskajam sektoram. Kopuzņēmumam būtu jātiecas izstrādāt un izmantot augstākās klases tehnoloģijas un infrastruktūras, kuras atbilstu Eiropas zinātnes, rūpniecības un publiskā sektora lietotāju augstajām prasībām. (26)Kopuzņēmumam būtu jācenšas mazināt īpašo prasmju trūkumu visā Savienībā, iesaistoties informētības uzlabošanas pasākumos un palīdzot veidot jaunas zināšanas un cilvēkkapitālu. (27)Saskaņā ar Savienības ārpolitikas mērķiem un starptautiskajām saistībām kopuzņēmumam būtu jāatvieglo sadarbība starp Savienību un starptautiskajiem dalībniekiem, nosakot sadarbības stratēģiju, tai skaitā apzinot un veidojot sadarbības jomas pētniecības un izstrādes jomā, pilnveidojot prasmes un īstenojot darbības, kurās ir savstarpējs labums, kā arī nodrošinot piekļuves politiku attiecīgajām augstas veiktspējas datošanas un kvantu datošanas spējām un lietojumiem, galvenokārt pamatojoties uz savstarpīgumu. (28)Kopuzņēmumam būtu jācenšas veicināt visu no tā izrietošo augstas veiktspējas datošanas tehnoloģiju izmantošanu ES. Kopuzņēmuma mērķim vajadzētu būt arī nodrošināt investīcijas superdatoros, ko tas iegādājas. To darot, tam būtu jāveic atbilstīgi pasākumi, kuri nodrošinātu iegūto tehnoloģiju piegādes ķēdes drošību, kam būtu jāaptver viss šo superdatoru kalpošanas laiks. (29)Kopuzņēmumam būtu jāliek pamats ilgtermiņa redzējumam un, integrējot klasiskās datošanas arhitektūras ar kvantu datošanas ierīcēm, jāveido pirmā hibrīdā augstas veiktspējas datošanas infrastruktūra Eiropā. Lai pētniecības grupām un Eiropas rūpniecības uzņēmumiem palīdzētu radīt pasaules klases rezultātus, kas visā Savienībā nodrošinātu Eiropas pētniecības un tehnoloģiju ātru un plašu izmantošanu rūpniecībā, radot būtisku pārnesi sabiedrībai, kopā uzņemtos riskus un sakopotu spēkus, saskaņojot stratēģijas un ieguldījumus kopīgu Eiropas interešu īstenošanai, ir vajadzīgs strukturēts un saskaņots Eiropas līmeņa finansiālais atbalsts. (30)Lai sasniegtu savus mērķus – augstas veiktspējas datošanā un kvantu datošanā projektēt, izstrādāt un izmantot pašas inovatīvākās tehnoloģijas –, kopuzņēmumam būtu jāsniedz finansiāls atbalsts galvenokārt dotāciju un iepirkuma veidā, uz gada darba programmu pamata rīkojot atklātus un uz konkursu balstītus uzaicinājumus iesniegt priekšlikumus un uzaicinājumus iesniegt piedāvājumus. Šāds finansiāls atbalsts būtu jo īpaši jāvirza uz pierādītām tirgus nepilnībām, kas rada šķēršļus attiecīgās programmas izstrādei, tam nevajadzētu izspiest privātās investīcijas un būtu jāstimulē saņēmēja uzvedības maiņa. (31)Lai sasniegtu savus mērķus palielināt rūpniecības un jo īpaši MVU inovācijas potenciālu, palīdzētu samazināt īpašo prasmju trūkumu, atbalstītu zināšanu un cilvēkkapitāla palielināšanu un uzlabotu augstas veiktspējas datošanas un kvantu datošanas jaudu, kopuzņēmumam būtu jāatbalsta valstu augstas veiktspējas datošanas kompetences centru izveide un jo īpaši to tīklošana un koordinācija visā Savienībā. Šiem kompetences centriem būtu jānodrošina augstas veiktspējas datošanas un kvantu datošanas pakalpojumi uzņēmumiem, akadēmiskajām aprindām un publiskās pārvaldes iestādēm pēc to pieprasījuma. Tiem galvenokārt būtu jāsekmē augstas veiktspējas datošanas inovācijas ekosistēmas izveide, jānodrošina piekļuve tai, jāatvieglo piekļuve superdatoriem un kvantu datoriem, jānovērš būtisks kvalificētu tehnisko ekspertu trūkums, rīkojot informētības uzlabošanas, apmācības un komunikācijas pasākumus un iesaistoties tīklošanas darbībās ar ieinteresētajām personām un citiem kompetences centriem ar mērķi panākt plašāku inovāciju, piemēram, apmainoties ar paraugpraksi vai lietošanas pieredzi un to popularizējot, daloties ar apmācības iespējām un pieredzi, atvieglinot paralēlu kodu līdzizstrādi un apmaiņu vai atbalstot dalīšanos ar inovatīviem lietojumiem un rīkiem, kas paredzēti publiskā un privātā sektora lietotājiem, jo īpaši MVU. (32)Lai sagādātu lietotājiem stratēģisko datošanas resursu, kas tiem vajadzīgs, lai izstrādātu jaunus, inovatīvus risinājumus un atrisinātu sabiedrības, vides, ekonomiskās un drošības problēmas, kopuzņēmumam būtu jānodrošina uz pieprasījumu orientēts un uz lietotāju vērsts satvars un jādod iespēja izmantot kopizstrādes pieeju pasaules klases integrētas, apvienotas, drošas un hipersavienotas superdatošanas un kvantu datošanas pakalpojumu un datu infrastruktūras iegādei Savienībā. Šajā nolūkā kopuzņēmumam būtu jāveicina pasaules klases superdatoru iegāde. Kopuzņēmuma superdatori, arī kvantu datori, būtu jāuzstāda piedalīgajā valstī, kas ir dalībvalsts. (33)Kopuzņēmumam vajadzētu hipersavienot visus superdatorus un datu infrastruktūras, kas tam piederēs vai kas tam būs kopīpašums ar modernu tīklošanas tehnoloģiju starpniecību, un tādējādi padarīt tās plaši pieejamas visā Savienībā, tāpat tam vajadzētu kopīgā platformā savstarpēji savienot un apvienot tā superdatošanas un kvantu datošanas datu infrastruktūru, kā arī valstu, reģionālās un citas datošanas infrastruktūras. Lai nodrošinātu netraucētu pakalpojumu sniegšanu plašam publiskā un privātā sektora lietotāju lokam visā Eiropā, kopuzņēmumam būtu arī jānodrošina apvienotās, drošās superdatošanas un kvantu datošanas pakalpojumu un datu infrastruktūras savienošana ar kopīgām Eiropas datu telpām un apvienotām, drošām mākoņdatošanas infrastruktūrām, par kurām paziņots Komisijas 2020. gada 19. februāra paziņojumā “Eiropas datu stratēģija”. (34)Pamatprogrammai “Apvārsnis Eiropa” un programmai “Digitālā Eiropa” būtu attiecīgi jāveicina pētniecības un inovācijas plaisas mazināšana Savienībā un plaša mēroga superdatošanas spēju ieviešana, sekmējot sinerģiju ar Eiropas strukturālajiem un investīciju fondiem (ESI fondiem). Tādēļ kopuzņēmumam būtu jācenšas izveidot ciešu mijiedarbību ar ESI fondiem, kas var īpaši palīdzēt stiprināt vietējās, reģionālās un valstu pētniecības un inovācijas spējas. (35)Kopuzņēmumam būtu jānodrošina labvēlīgs satvars piedalīgajām valstīm, kas ir dalībvalstis, lai tās varētu izmantot savus ESI fondus augstas veiktspējas datošanas un kvantu datošanas un datu infrastruktūru iegādei un to savstarpējai savienošanai. ESI fondu izmantošanai kopuzņēmuma darbībās ir būtiska nozīme, lai Savienībā izstrādātu integrētu, apvienotu, drošu un hipersavienotu pasaules klases augstas veiktspējas datošanas, kvantu datošanas pakalpojumu un datu infrastruktūru, jo šādas infrastruktūras sniegto priekšrocību ietekme ir daudz plašāka, proti, tās bauda ne tikai dalībvalstu lietotāji. Ja dalībvalstis nolemj izmantot ESI fondus, lai sniegtu ieguldījumu kopuzņēmuma superdatoru un kvantu datoru iegādes izmaksu segšanā, kopuzņēmumam būtu jāņem vērā šīs dalībvalsts ESI fondu Savienības daļa, par valsts ieguldījumu kopuzņēmuma budžetā uzskatot tikai ESI fondu valsts daļu. (36)Lai atbalstītu kopuzņēmuma mērķi palīdzēt apvienot resursus Savienības aprīkošanai ar augstākās klases superdatoriem un kvantu datoriem, Savienības ieguldījumam no programmas “Digitālā Eiropa” līdzekļiem būtu daļēji jāsedz jaunākās paaudzes superdatoru, kvantu datoru, rūpnieciskās kategorijas superdatoru un vidējas veiktspējas superdatoru iegādes izmaksas. Šo superdatoru un kvantu datoru papildu izmaksas būtu jāsedz piedalīgajām valstīm vai privātā sektora locekļiem, vai privātā sektora partneru konsorcijiem. Savienības piekļuves laika daļai šiem superdatoriem vai kvantu datoriem vajadzētu būt tieši proporcionālai Savienības finansiālajam ieguldījumam šo superdatoru un kvantu datoru iegādē, un tā nedrīkstētu pārsniegt 50 % no šo superdatoru vai kvantu datoru kopējā piekļuves laika. (37)Jaunākās paaudzes superdatoru un kvantu datoru īpašniekam vajadzētu būt kopuzņēmumam, kas tos ir iegādājies. Katra jaunākās paaudzes klases superdatora vai kvantu datora ekspluatācija būtu jāuztic mitinātājam. Mitinātājam būtu jāspēj pārstāvēt vienu piedalīgo valsti, kas ir dalībvalsts, vai piedalīgo valstu mitinātāju konsorciju. Mitinātājam būtu jāspēj nodrošināt precīzu aplēsi un pārbaudīt superdatora ekspluatācijas izmaksas, nodrošinot, piemēram, kopuzņēmuma jaunākās paaudzes superdatoru vai kvantu datoru funkcionālu nošķiršanu un, ciktāl iespējams, fizisku nošķiršanu no jebkurām valsts vai reģiona datošanas sistēmām, kuras tas darbina. Kopuzņēmuma Valdei (“Valde”) mitinātājs būtu jāizraugās pēc uzaicinājuma izteikt ieinteresētību, ko izvērtē neatkarīgi eksperti. Tiklīdz mitinātājs ir izraudzīts, piedalīgajai valstij, kurā mitinātājs veic uzņēmējdarbību, vai mitinātāju konsorcijam būtu jāspēj pieņemt lēmumu aicināt citas piedalīgās valstis pievienoties un palīdzēt finansēt jaunākās paaudzes superdatoru vai kvantu datoru, kurš jāuzstāda izraudzītajā mitinātājā. Ja izraudzītajam mitināšanas konsorcijam pievienojas vēl citas piedalīgās valstis, tam nevajadzētu skart Savienības piekļuves laiku superdatoriem. Mitinātāju konsorcija piedalīgo valstu ieguldījumi augstas klases superdatorā vai kvantu datorā būtu jāpārvērš minētā superdatora vai kvantu datora piekļuves laika daļās. Piedalīgajām valstīm savā starpā būtu jāvienojas par to, kā sadalīt superdatora vai kvantu datora piekļuves laika daļas. (38)Kopuzņēmumam būtu jāpaliek tā iegādāto superdatoru vai kvantu datoru īpašniekam līdz šo datoru amortizācijai. Kopuzņēmumam vajadzētu būt iespējai nodot šīs īpašumtiesības mitinātājam izņemšanai no ekspluatācijas, likvidēšanai vai jebkādai citai izmantošanai. Ja īpašumtiesības tiek nodotas mitinātājam vai ja kopuzņēmums tiek likvidēts, mitinātājam būtu jāatlīdzina kopuzņēmumam superdatora vai kvantu datora atlikusī vērtība. (39)Kopuzņēmumam kopīgi ar piedalīgajām valstīm būtu jāiepērk vidējas veiktspējas superdatori. Katra vidējas veiktspējas superdatora ekspluatācija būtu jāuztic mitinātājam. Mitinātājam būtu jāspēj pārstāvēt vienu piedalīgo valsti, kas ir dalībvalsts, vai piedalīgo valstu mitinātāju konsorciju. Kopuzņēmuma īpašumā vajadzētu būt daļai, kas atbilst Savienības finansiālā ieguldījuma daļai iegādes izmaksās, ko finansē no programmas “Digitālā Eiropa” līdzekļiem. Valdei mitinātājs būtu jāizraugās pēc uzaicinājuma izteikt ieinteresētību, ko izvērtē neatkarīgi eksperti. Savienības katra vidējas veiktspējas superdatora piekļuves laika daļai vajadzētu būt tieši proporcionālai Savienības finansiālajam ieguldījumam no programmas “Digitālā Eiropa” līdzekļiem, kas izmantoti minētā vidējas veiktspējas superdatora iegādei. Kopuzņēmumam vajadzētu būt iespējai likvidācijas gadījumā nodot savas īpašumtiesības mitinātājam. Mitinātājam būtu jāatlīdzina kopuzņēmumam superdatora atlikusī vērtība. (40)Kopuzņēmumam vajadzētu būt iespējai kopā ar privātā sektora locekļiem vai privātā sektora partneru konsorciju iegādāties rūpnieciskās kategorijas superdatorus. Katra šāda superdatora ekspluatācija būtu jāuztic esošajam mitinātājam. Šāda superdatora iegādē un ekspluatācijā mitinātājam vajadzētu būt iespējai sadarboties ar privātā sektora locekļiem vai privātā sektora partneru konsorciju. Kopuzņēmuma īpašumā vajadzētu būt daļai, kas atbilst Savienības finansiālā ieguldījuma daļai iegādes izmaksās, ko finansē no programmas “Digitālā Eiropa” līdzekļiem. Mitinātājs un ar to saistītie privātā sektora locekļi vai privātā sektora partneru konsorcijs būtu jāizraugās Valdei pēc uzaicinājuma izteikt ieinteresētību, kuru izvērtē neatkarīgi eksperti. Savienības katra šāda superdatora piekļuves laika daļai vajadzētu būt tieši proporcionālai Savienības finansiālajam ieguldījumam no programmas “Digitālā Eiropa” līdzekļiem, kas izmantoti minētā rūpnieciskās kategorijas superdatora iegādei. Kopuzņēmumam būtu jāspēj panākt vienošanos ar privātā sektora locekļiem vai privātā sektora partneru konsorciju par šāda superdatora pārdošanu citam subjektam vai par tā izņemšanu no ekspluatācijas. Alternatīvi kopuzņēmumam vajadzētu būt iespējai nodot šāda superdatora īpašumtiesības privātā sektora locekļiem vai privātā sektora partneru konsorcijam. Šādā gadījumā vai tad, ja kopuzņēmums tiek likvidēts, privātā sektora locekļiem vai privātā sektora partneru konsorcijam būtu jāatlīdzina kopuzņēmumam Savienības superdatora daļas atlikusī vērtība. Ja kopuzņēmums un privātā sektora locekļi vai privātā sektora partneru konsorcijs nolemj veikt superdatora izņemšanu no ekspluatācijas pēc tā pilnīgas amortizācijas, šādas izmaksas būtu jāsedz privātā sektora locekļiem vai privātā sektora partneru konsorcijam. (41)Attiecībā uz rūpnieciskās kategorijas superdatoriem kopuzņēmumam būtu jāņem vērā rūpniecisko lietotāju īpašās vajadzības, piemēram, piekļuves procedūras, pakalpojumu kvalitāte un veids, datu aizsardzība, rūpniecisko inovāciju un intelektuālā īpašuma aizsardzība, izmantojamība, uzticamība un citas konfidencialitātes un drošības prasības. (42)Kopuzņēmuma atbalstīto superdatoru projektēšanā un ekspluatācijā būtu jāņem vērā energoefektivitāte un vidiskā ilgtspēja, izmantojot, piemēram, mazjaudas tehnoloģijas, dinamiskus energotaupības un atkalizmantošanas paņēmienus, tādus kā moderna dzesēšana un siltuma reciklēšana.

(43)Kopuzņēmuma superdatorus galvenokārt vajadzētu izmantot civiliem lietojumiem to publiskā un privātā sektora lietotāju vajadzībām, kuri dzīvo, veic uzņēmējdarbību vai atrodas dalībvalstī vai valstī, kas ir programmas “Digitālā Eiropa” vai “Apvārsnis Eiropa” asociētā valsts. Lietotājiem būtu jāpiešķir piekļuves laiks saskaņā ar Valdes noteiktajiem piekļuves politikas noteikumiem. Izmantojot šos superdatorus, būtu jāievēro arī Savienības noslēgtie starptautiskie nolīgumi. (44)Būtu bez maksas jāiedala publiskajiem lietotājiem laiks, kad tie var piekļūt superdatoriem. Tam vajadzētu būt bez maksas arī attiecībā uz privātā sektora lietotājiem tādu to lietojumu gadījumā, kas saistīti ar pētniecības un inovācijas darbībām, kuras finansē no pamatprogrammas “Apvārsnis Eiropa” vai programmas “Digitālā Eiropa”, vai kas attiecīgā gadījumā ir MVU privātās inovācijas darbības. Šāda piekļuves laika piešķiršanā galvenokārt būtu jābalstās uz atklātiem uzaicinājumiem izteikt ieinteresētību, ko izsludina kopuzņēmums un izvērtē neatkarīgi eksperti. Izņemot MVU lietotājus, kas veic privātas inovācijas darbības, visiem lietotājiem, kuri gūst labumu no bezmaksas piekļuves laika kopuzņēmuma superdatoriem, saskaņā ar regulu par pamatprogrammu “Apvārsnis Eiropa” būtu jāpieņem atvērtās zinātnes pieeja un jāizplata zināšanas, kas iegūtas, izmantojot šo piekļuvi. Lietotāju piekļuves laiks tādām saimnieciskām darbībām, kas nav MVU privātās inovācijas darbības (kuras saskaras ar konkrētām tirgus nepilnībām), būtu jāpiešķir, pamatojoties uz maksu par katru lietojumu, vadoties no tirgus cenām. Piekļuves laika piešķiršana šādām saimnieciskām darbībām būtu jāatļauj, bet jāierobežo, un Valdei būtu jānosaka maksājamās maksas apmērs. Piekļuves tiesības būtu jāpiešķir pārredzamā veidā. Attiecībā uz iniciatīvām, kuras Savienība vai Valde uzskata par stratēģiskām, Valdei būtu jānosaka īpaši noteikumi piekļuves laika piešķiršanai attiecīgā gadījumā bez maksas un bez uzaicinājuma izteikt ieinteresētību. Savienības stratēģisko iniciatīvu reprezentatīvi piemēri ir: “Galamērķis Zeme”, pamatiniciatīvas projekts “Cilvēka smadzenes”, iniciatīva “Vismaz miljons genomu” un kopīgās Eiropas datu telpas, kuras darbojas sabiedrisku interešu jomās, īpaši veselības datu telpa, augstas veiktspējas datošanas izcilības centri un kompetences centri, digitālās inovācijas centri u. c. Pēc Savienības pieprasījuma kopuzņēmumam būtu uz laiku vai pastāvīgi jāpiešķir tieša piekļuve stratēģiskām iniciatīvām un esošajām vai turpmākajām lietojumprogrammu platformām, kuras tas uzskata par būtiskām, lai nodrošinātu ar veselību saistītus vai citus kritiskus ārkārtas atbalsta pakalpojumus sabiedrības labā, ārkārtas situācijās un krīzes pārvaldības situācijās vai gadījumos, ko Savienība uzskata par izšķirīgiem tās drošībai un aizsardzībai. Būtu jāatļauj kopuzņēmumam veikt ierobežotu saimniecisko darbību komerciāliem mērķiem. Piekļuve būtu jāpiešķir lietotājiem, kuri dzīvo, veic uzņēmējdarbību vai atrodas kādā ES dalībvalstī vai programmas “Digitālā Eiropa” vai “Apvārsnis Eiropa” asociētā valstī. Piekļuves tiesībās visiem lietotājiem vajadzētu būt līdztiesīgiem, un tās būtu jāpiešķir pārredzamā veidā. Valdei būtu jānosaka un jāuzrauga tiesības piekļūt katra superdatora piekļuves laika Savienības daļai. (45)Tiesības piekļūt ar Padomes Regulu (ES) 2018/1488 izveidotā kopuzņēmuma iegādāto eksalīmeņa un petalīmeņa superdatoru prekursoru piekļuves laika Savienības daļai arī turpmāk būtu jāpiešķir lietotājiem, kas veic uzņēmējdarbību Savienībā vai pamatprogrammas “Apvārsnis 2020” asociētā valstī. (46)Kopuzņēmuma superdatori būtu jāekspluatē un jāizmanto saskaņā ar Regulu (ES) 2016/679, Direktīvu 2002/58/EK un Direktīvu (ES) 2016/943. (47)Kopuzņēmuma pārvaldība jānodrošina divām struktūrām: Valdei un Rūpniecības un zinātnes konsultatīvajai padomei. Valdes sastāvā vajadzētu būt Savienības un piedalīgo valstu pārstāvjiem. Valdei vajadzētu būt atbildīgai par stratēģiskās politikas veidošanu un finansēšanas lēmumiem, kas attiecas uz kopuzņēmuma darbībām, jo īpaši par visiem publiskā iepirkuma jautājumiem. Rūpnieciskajā un zinātniskajā konsultatīvajā padomē vajadzētu būt akadēmisko aprindu un rūpniecības pārstāvjiem, kas ir lietotāji un tehnoloģiju piegādātāji. Tai būtu jāsniedz neatkarīgas konsultācijas Valdei par stratēģisko pētniecības un inovācijas programmu, kopuzņēmumam piederošo superdatoru iegādi un ekspluatāciju, spēju veidošanas un paplašināšanas pasākumu programmu un apvienošanas, savienojamības un starptautiskās sadarbības pasākumu programmu. (48)Attiecībā uz kopuzņēmuma vispārīgajiem administratīvajiem uzdevumiem piedalīgo valstu balsstiesības būtu jāsadala vienādi starp tām. Attiecībā uz uzdevumiem, kas atbilst tā darba programmas daļas izstrādei, kura attiecas uz superdatoru un kvantu datoru iegādi, mitinātāja izraudzīšanās procedūru un kopuzņēmuma īstenotajām apvienošanas un savienojamības darbībām to piedalīgo valstu balsstiesībām, kas ir dalībvalstis, būtu jābalstās uz kvalificēta balsu vairākuma principu. Piedalīgajām valstīm, kas ir pamatprogrammas “Apvārsnis Eiropa”, programmas “Digitālā Eiropa” un Eiropas infrastruktūras savienošanas instrumenta asociētās valstis, vajadzētu būt arī balsstiesībām attiecībā uz darbībām, kuras tiek atbalstītas ar budžeta finansējumu no katras no šīm programmām. Attiecībā uz uzdevumiem, kas saistīti ar superdatoru un kvantu datoru iegādi un ekspluatāciju, balsstiesības vajadzētu būt tikai tām piedalīgajām valstīm un Savienībai, kas nodrošina resursus šo uzdevumu veikšanai. (49)Savienības finansiālais ieguldījums būtu jāpārvalda saskaņā ar pareizas finanšu pārvaldības principu un attiecīgajiem noteikumiem par netiešu pārvaldību, kas izklāstīti Regulā (ES, Euratom) 2018/1046. Noteikumi, kas piemērojami kopuzņēmuma publiskā iepirkuma procedūrām, būtu jāizklāsta tā finanšu noteikumos. (50)Lai izveidotu inovatīvu un konkurētspējīgu Eiropas augstas veiktspējas datošanas un kvantu datošanas ekosistēmu ar atzītu izcilību, kopuzņēmumam būtu pienācīgi jāizmanto iepirkuma un dotāciju instrumenti, ieskaitot kopīgo iepirkumu, iepirkumu pirmskomercializācijas posmā un inovatīvu risinājumu publisko iepirkumu. (51)Vērtējot kopuzņēmuma vispārējo ietekmi, privātā sektora locekļu investīcijas netiešajās darbībās būtu jāņem vērā kā iemaksas natūrā, kas sastāv no attiecināmajām izmaksām, kuras tiem radušās darbību īstenošanā un no kurām atskaitīti kopuzņēmuma, piedalīgo valstu vai citi Savienības ieguldījumi. Vērtējot kopuzņēmuma vispārējo ietekmi, privātā sektora locekļu investīcijas citās darbībās būtu jāņem vērā kā iemaksas natūrā, kas sastāv no attiecināmajām izmaksām, kuras tiem radušās darbību īstenošanā un no kurām atskaitīti kopuzņēmuma, piedalīgo valstu vai citi Savienības ieguldījumi. (52)Lai visiem iekšējā tirgū aktīvajiem uzņēmumiem saglabātu vienlīdzīgus konkurences apstākļus un lai nodrošinātu publiskā sektora izdevumu lietderīgumu un nepieļautu tirgus traucējumus, kā privātā finansējuma izspiešanu, nelietderīgu tirgus struktūru rašanos, neefektīvu uzņēmumu saglabāšanu vai uz subsīdijām vērstas kultūras veidošanos, Savienības pamatprogrammu finansējumam vajadzētu būt saderīgam ar valsts atbalsta principiem. (53)Dalībai netiešajās darbībās, ko finansē kopuzņēmums, būtu jāatbilst Regulai (ES) Nr. xxx par pamatprogrammas “Apvārsnis Eiropa” izveidi. Turklāt kopuzņēmumam būtu jānodrošina minēto noteikumu konsekventa piemērošana, balstoties uz attiecīgiem Komisijas pieņemtiem pasākumiem. Lai netiešajām darbībām nodrošinātu pietiekamu piedalīgo valstu līdzfinansējumu, ievērojot Regulu (ES) Nr. xxx par pamatprogrammas “Apvārsnis Eiropa” izveidi, piedalīgajām valstīm būtu jātiecas ieguldīt summu, kas ir vismaz vienāda ar atlīdzību, ko kopuzņēmums sniedz par attiecināmajām izmaksām, kas radušās saņēmējiem darbībās. Šajā nolūkā būtu attiecīgi jānosaka maksimālās pieļaujamās finansējuma likmes, kas izklāstītas kopuzņēmuma gada darba programmā saskaņā ar 30. pantu Regulā (ES) Nr. xxx par pamatprogrammas “Apvārsnis Eiropa” izveidi. (54)Finansiālā atbalsta sniegšanai darbībām no programmas “Digitālā Eiropa” būtu jāatbilst Regulas (ES) Nr. xxx, ar ko izveido programmu “Digitālā Eiropa”, noteikumiem. (55)Sniedzot finansiālu atbalstu darbībām no Eiropas infrastruktūras savienošanas instrumenta, būtu jāievēro Regulas (ES) Nr. xxx, ar ko izveido Eiropas infrastruktūras savienošanas instrumentu, noteikumi. (56)Visā izdevumu ciklā Savienības un citu kopuzņēmuma locekļu finansiālās intereses būtu jāaizsargā ar samērīgiem pasākumiem, ieskaitot pārkāpumu novēršanu, atklāšanu un izmeklēšanu, zaudēto, nepamatoti izmaksāto un nepareizi izlietoto līdzekļu atgūšanu un attiecīgos gadījumos administratīvo un finansiālo sodu piemērošanu saskaņā ar Regulu (ES, Euratom) 2018/1046. (57)Kopuzņēmumam būtu jādarbojas atklāti un pārredzami, laikus sniedzot visu attiecīgo informāciju, kā arī popularizējot savus pasākumus, arī informēšanas un izplatīšanas pasākumus plašākai sabiedrībai. Kopuzņēmuma struktūru reglamentiem vajadzētu būt publiski pieejamiem. (58)Vienkāršošanas nolūkā būtu jāsamazina visu personu administratīvais slogs. Būtu jāizvairās no dubultām revīzijām un pārmērīgas dokumentēšanas un pārskatu sniegšanas. (59)Saskaņā ar regulu par pamatprogrammu “Apvārsnis Eiropa” piedalīgajām valstīm būtu jāuztic kopuzņēmumam īstenot to ieguldījumus piedalīgo valstu dalībnieku veiktajās netiešajās darbībās. Saņēmējiem būtu jāparaksta vienots dotācijas nolīgums ar kopuzņēmumu, ievērojot pamatprogrammas “Apvārsnis Eiropa”, programmas “Digitālā Eiropa” vai Eiropas infrastruktūras savienošanas instrumenta noteikumus, arī attiecīgo intelektuālā īpašuma tiesību satvaru, atkarībā no Savienības programmas, kas atbalsta attiecīgās dotācijas darbību. Kopuzņēmumam būtu jāapstrādā izmaksu deklarācijas un jāveic maksājumi saņēmējiem. (60)Kopuzņēmumam īstenojot piedalīgo valstu ieguldījumus to dalībnieku veiktajās netiešajās darbībās, būtu jāņem vērā, ka piedalīgajām valstīm ir jāievēro stingri valsts budžeta noteikumi. Šajā sakarā piedalīgajām valstīm un kopuzņēmumam būtu jānoslēdz juridiski saistoši nolīgumi, kas paredz, ka piedalīgajām valstīm visā iniciatīvas darbības laikā ir jāmaksā visa to ieguldījumu summa netiešajās darbībās. Šādi nolīgumi būtu jānoslēdz saistībā ar ikgadējo budžeta procedūru un kopuzņēmuma programmas izstrādi. Valdei gada darba programma būtu jāpieņem, pienācīgi ņemot vērā minētos nolīgumus. Tikai pēc tam un saskaņā ar kopuzņēmuma finanšu noteikumiem kredītrīkotājam būtu jāuzņemas budžeta un juridiskās saistības attiecībā uz minētajām netiešajām darbībām. (61)Komisijas iekšējam revidentam kopuzņēmumā jābūt tādām pašām pilnvarām, kādas tam ir Komisijā. (62)Komisijai, kopuzņēmumam, Revīzijas palātai, Eiropas Birojam krāpšanas apkarošanai (OLAF) un Eiropas Prokuratūrai (EPPO) būtu jāsaņem piekļuve visai nepieciešamajai informācijai un telpām, lai varētu veikt kopuzņēmuma dotāciju, parakstīto līgumu un nolīgumu revīzijas un izmeklēšanas.

(63)Visos uzaicinājumos iesniegt priekšlikumus un uzaicinājumos iesniegt piedāvājumus saskaņā ar šo regulu būtu jāņem vērā attiecīgi pamatprogrammas “Apvārsnis 2020”, programmas “Digitālā Eiropa” un Eiropas infrastruktūras savienošanas instrumenta darbības ilgums, izņemot pienācīgi pamatotus gadījumus. Visām kopuzņēmuma iepirkuma procedūrām kopuzņēmuma superdatoru un kvantu datoru iegādei būtu jānotiek, ievērojot piemērojamos programmas “Digitālā Eiropa” noteikumus. (64)Kopuzņēmuma starpposma un galīgā izvērtēšana būtu jāveic Komisijai ar neatkarīgu ekspertu palīdzību. Pārredzamības labad attiecīgais neatkarīgo ekspertu ziņojums būtu jādara publiski pieejams saskaņā ar piemērojamiem noteikumiem. (65)Ņemot vērā to, ka šīs regulas mērķus – proti, pētniecības un inovācijas spēju stiprināšanu, superdatošanas spēju veidošanu un paplašināšanu, pasaules klases superdatoru apvienošanu, savstarpēju savienošanu, iegādi un starptautisko sadarbību, piekļuvi augstas veiktspējas datošanas, kvantu datošanas pakalpojumiem un datu infrastruktūrai visā Savienībā, izmantojot kopuzņēmumu, – nevar pietiekami labi sasniegt atsevišķās dalībvalstīs, bet, izvairoties no liekas dublēšanās, var labāk sasniegt Savienības līmenī, saglabājot kritisko masu un nodrošinot publiskā finansējuma optimālu izmantošanu, Savienība var pieņemt pasākumus saskaņā ar Līguma par Eiropas Savienību (LES) 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minēto mērķu sasniegšanai, IR PIEŅĒMUSI ŠO REGULU. 1. pants Izveide (1)Īstenojot iniciatīvu par Eiropas augstas veiktspējas datošanu, ar šo tiek izveidots kopuzņēmums Līguma par Eiropas Savienības darbību (LESD) 187. panta nozīmē (“Eiropas Augstas veiktspējas datošanas kopuzņēmums”, “kopuzņēmums”). (2)Ievērojot ar Regulu (ES) Nr. xxx izveidotās Eiropas Pētniecības un inovācijas pamatprogrammas (“Apvārsnis Eiropa”), ar Regulu (ES) Nr. xxx izveidotās programmas “Digitālā Eiropa” un ar Regulu (ES) Nr. xxx izveidotā Eiropas infrastruktūras savienošanas instrumenta (“Eiropas infrastruktūras savienošanas instruments”) darbības laiku, uzaicinājumus iesniegt priekšlikumus un uzaicinājumus iesniegt piedāvājumus atbilstoši šai regulai izsludina līdz 2027. gada 31. decembrim. Pienācīgi pamatotos gadījumos uzaicinājumus iesniegt priekšlikumus vai uzaicinājumus iesniegt piedāvājumus var izsludināt līdz 2028. gada 31. decembrim. (3)Kopuzņēmumam ir juridiskas personas statuss. Katrā dalībvalstī tam ir visplašākā tiesībspēja un rīcībspēja, ko minētās dalībvalsts tiesību akti piešķir juridiskām personām. Tas jo īpaši var iegādāties vai atsavināt kustamu un nekustamu mantu un būt par pusi tiesas procesā. (4)Kopuzņēmuma mītne ir Luksemburgā. (5)Kopuzņēmuma statūti (“statūti”) ir izklāstīti pielikumā. 2. pants Definīcijas Šajā regulā piemēro šādas definīcijas: (1)“pieņemšanas pārbaude” ir pārbaude, ko veic, lai noteiktu, vai EuroHPC superdators ir izpildījis sistēmas specifikācijas prasības; (2)“piekļuves laiks” ir superdatora datošanas laiks, kas lietotājam vai lietotāju grupai tiek dots to datorprogrammu izpildei; (3)“saistīts subjekts” ir tiesību subjekts, kas definēts Regulas (ES, Euratom) 2018/1046 187. panta 1. punktā; (4)“izcilības centrs” HPC jomā ir iniciatīva, kuras mērķis ir veicināt jaunu ekstrēmas veiktspējas datošanas spēju izmantošanu, kas lietotāju kopienām sadarbībā ar citām HPC ieinteresētajām personām ļauj paplašināt esošos paralēlos programmkodus eksalīmeņa un ekstrēmi mērogojamas veiktspējas virzienā; (5)“kopizstrāde” ir sadarbīgā un iteratīvā konstruēšanas procesā iesaistītu tehnoloģiju piegādātāju un lietotāju kopīga pieeja nolūkā izstrādāt jaunas tehnoloģijas, lietojumus un sistēmas;

(6)“kompetences centrs” augstas veiktspējas datošanas (HPC) jomā ir tiesību subjekts, kas ir uzņēmējdarbības veicējs piedalīgajā valstī un pēc pieprasījuma lietotājiem no rūpniecības nozares, arī MVU, akadēmiskajām aprindām un publiskās pārvaldes iestādēm nodrošina piekļuvi superdatoriem un jaunākajām augstas veiktspējas datošanas tehnoloģijām, rīkiem, lietojumiem un pakalpojumiem, kā arī piedāvā speciālās zināšanas, prasmes, apmācību, tīklošanu un informatīvus pasākumus; (7)“interešu konflikts” ir situācija, kurā iesaistīts finanšu dalībnieks vai cita persona, kā norādīts Regulas (ES, Euratom) 2018/1046 61. pantā; (8)“sastāvvienība” ir vienība, no kuras katrs kopuzņēmuma privātā sektora loceklis sastāv, ievērojot katra privātā sektora locekļa statūtus; (9)“privātā sektora partneru konsorcijs” ir Eiropas tiesību subjektu apvienība, kas izveidota, lai kopīgi ar kopuzņēmumu EuroHPC iegādātos rūpnieciskās kategorijas superdatoru; viens vai vairāki no šiem privātā sektora partneriem drīkst būt kopuzņēmuma privātā sektora locekļi; (10) “EuroHPC superdators” ir jebkāda datošanas sistēma, kas pilnībā pieder kopuzņēmumam vai ir kopīpašumā ar citām piedalīgajām valstīm, privātā sektora locekļiem vai privātā sektora partneru konsorciju. EuroHPC superdators var būt klasisks superdators (jaunākās paaudzes superdators, rūpnieciskās kategorijas superdators vai vidējas veiktspējas superdators), klasiskais-kvantu hibrīddators, kvantu dators vai kvantu simulators; (11)“eksalīmeņa” nozīmē tādu veiktspējas līmeni, kurā iespējams izpildīt desmit astoņpadsmitajā pakāpē darbības sekundē (jeb 1 eksaflopsu); (12)“jaunākās paaudzes superdators” ir pasaules klases datošanas sistēma, kas izstrādāta, izmantojot attiecīgajā brīdī visprogresīvāko pieejamo tehnoloģiju, un sasniedz vismaz eksalīmeņa vai augstāka līmeņa veiktspēju (t. i., pēceksalīmeņa) lietojumiem, kuri paredzēti lielākas sarežģītības problēmu risināšanai; (13)“mitinātāju konsorcijs” ir piedalīgo valstu, privātā sektora locekļu grupa vai privātā sektora partneru konsorcijs, kas ir piekritis piedalīties EuroHPC superdatora iegādē un ekspluatācijā, arī organizācijas, kas pārstāv šīs piedalīgās valstis; (14)“mitinātājs” ir tiesību subjekts, kuram ir aprīkojums EuroHPC superdatora mitināšanai un ekspluatācijai un kurš veic uzņēmējdarbību piedalīgajā valstī, kas ir dalībvalsts; (15)“hipersavienots” ir komunikatīvā spēja nodrošināt datu pārsūtīšanu 10 divpadsmitajā pakāpē biti sekundē (1 terabits sekundē) vai vairāk; (16)“rūpnieciskās kategorijas superdators” ir superdators, kas konstruēts īpaši rūpnieciskajiem lietotājiem atbilstoši drošības, konfidencialitātes un datu integritātes prasībām, kas ir stingrākas nekā zinātniskajām vajadzībām; (17)“ieguldījumi natūrā netiešajās darbībās”, ko finansē no pamatprogrammas “Apvārsnis Eiropa”, ir ieguldījumi, ko veic piedalīgā valsts vai kopuzņēmuma privātā sektora locekļi, vai to sastāvvienības vai saistītie subjekti un ko veido attiecināmās izmaksas, kuras tiem radušās, īstenojot netiešās darbības, un no kurām atņemti minētā kopuzņēmuma, minētā kopuzņēmuma piedalīgo valstu ieguldījumi un visi pārējie Savienības ieguldījumi minēto izmaksu segšanai; (18)“ieguldījumi natūrā darbībās”, ko finansē no programmas “Digitālā Eiropa” vai Eiropas infrastruktūras savienošanas instrumenta, ir ieguldījumi, ko veic piedalīgā valsts vai kopuzņēmuma privātā sektora locekļi, vai to sastāvvienības vai saistītie subjekti un ko veido attiecināmās izmaksas, kuras tiem radušās, īstenojot daļu no kopuzņēmuma darbībām, un no kurām atņemti minētā kopuzņēmuma, minētā kopuzņēmuma piedalīgo valstu ieguldījumi un visi pārējie Savienības ieguldījumi minēto izmaksu segšanai; (19)“vidējas veiktspējas superdators” ir pasaules klases superdators, kura veiktspējas līmenis ir ne vairāk kā vienu kārtu zemāks nekā jaunākās paaudzes superdatoram; (20)“valsts augstas veiktspējas datošanas kompetences centrs” ir tiesību subjekts, kas ir uzņēmējdarbības veicējs piedalīgajā valstī, kura ir dalībvalsts, un kas ir saistīts ar minētās dalībvalsts superdatošanas centru, un kas pēc pieprasījuma lietotājiem no rūpniecības nozares, arī MVU, akadēmiskajām aprindām un publiskās pārvaldes iestādēm nodrošina piekļuvi superdatoriem un jaunākajām augstas veiktspējas datošanas tehnoloģijām, rīkiem, lietojumiem un pakalpojumiem un piedāvā speciālās zināšanas, prasmes, apmācību, tīklošanu un informatīvus pasākumus; (21)“novērotāja valsts” ir valsts, kas ir tiesīga piedalīties pamatprogrammas “Apvārsnis Eiropa” vai programmas “Digitālā Eiropa” finansētajās kopuzņēmuma darbībās un kas nav piedalīgā valsts; (22)“piedalīgā valsts” ir valsts, kas ir kopuzņēmuma locekle; (23)“veiktspējas līmenis” ir peldošā komata operāciju skaits sekundē (FLOPS), ko var izpildīt superdators; (24)“privātā sektora loceklis” ir ikviens kopuzņēmuma loceklis, kas nav Savienība vai piedalīgās valstis; (25)“kvantu dators” ir datošanas ierīce, kas izmanto kvantu mehānikas likumus, lai konkrētus uzdevumus risinātu, izmantojot mazākus skaitļošanas resursus nekā klasiskie datori;

(26)“kvantu simulators” ir viegli kontrolējama kvantu ierīce, kas ļauj gūt ieskatu sarežģītu kvantu sistēmu īpašībās vai atrisināt specifiskas skaitļošanas problēmas, ko nevar atrisināt klasiskie datori; (27)EuroHPC superdatora “piegādes ķēdes drošība” ir pasākumi, kas iekļaujami šā superdatora visu piegādātāju atlasē, lai nodrošinātu šā superdatora iegādei un ekspluatācijai nepieciešamo sastāvdaļu, tehnoloģiju, sistēmu un zinātības pieejamību; tas ietver pasākumus ilgtermiņa risku mazināšanai saistībā ar iespējamiem traucējumiem šādu sastāvdaļu, tehnoloģiju un sistēmu piegādē, t. sk. saistībā ar cenu izmaiņām, zemāku veiktspēju vai alternatīviem piegādes avotiem. Piegādes ķēdes drošība aptver visu EuroHPC superdatora ekspluatācijas laiku; (28)“stratēģiskā pētniecības un inovācijas programma” ir privātā sektora locekļu sagatavots dokuments, kurš aptver pamatprogrammas “Apvārsnis Eiropa” darbības laiku un kurā noteiktas galvenās prioritātes un būtiskās tehnoloģijas un inovācijas, kas vajadzīgas, lai sasniegtu kopuzņēmuma mērķus; (29)“superdatošana” ir datošana tādos veiktspējas līmeņos, kuros nepieciešama atsevišķu datošanas elementu, t. sk. kvantu komponentu, masveida integrācija, lai risinātu problēmas, kuras nevar atrisināt ar standarta datošanas sistēmām; (30)EuroHPC superdatora “īpašumtiesību kopējās izmaksas” ir iegādes izmaksas, kurām pieskaitītas ekspluatācijas izmaksas, arī par uzturēšanu, līdz brīdim, kad superdatora īpašumtiesības tiek nodotas mitinātājam vai tas tiek pārdots, vai līdz brīdim, kad superdators tiek izņemts no ekspluatācijas, nenododot īpašumtiesības; (31)“darba programma” ir dokuments, kas minēts 2. panta 20. punktā Regulā (ES) Nr. xxx par pamatprogrammas “Apvārsnis Eiropa” izveidi, vai attiecīgā gadījumā dokuments, kas darbojas arī kā darba programma, kura minēta xxx. pantā Regulā (ES) Nr. xxx, ar ko izveido programmu “Digitālā Eiropa”, vai xxx. pantā Regulā (ES) Nr. xxx, ar ko izveido Eiropas infrastruktūras savienošanas instrumentu. 3. pants Pamatuzdevums un mērķi (1)Kopuzņēmuma uzdevums ir Savienībā izstrādāt, ieviest, izvērst un uzturēt pasaulē vadošu apvienotu, drošu un hipersavienotu superdatošanas, kvantu datošanas pakalpojumu un datu infrastruktūras ekosistēmu; atbalstīt inovatīvu un konkurētspējīgu superdatošanas sistēmu ražošanu, kura balstās uz piegādes ķēdi, kas nodrošina sastāvdaļas, tehnoloģijas un zināšanas, ierobežojot traucējumu risku, un daudzu šīm sistēmām optimāli pielāgotu lietojumu izstrādi; kā arī paplašināt šīs superdatošanas infrastruktūras izmantošanu publiskā un privātā sektora lietotāju vidū, sasniedzot lielu skaitu, un atbalstīt Eiropas zinātnes un rūpniecības pamatprasmju attīstību. (2)Kopuzņēmuma vispārīgie mērķi ir šādi: (a)palīdzēt īstenot Regulu (ES) Nr. xxx par pamatprogrammas “Apvārsnis Eiropa” izveidi un īpaši tās 3. pantu, nodrošināt zinātnisku, ekonomisku, vidisku, tehnoloģisku un sociālu ietekmi, ko rada Savienības investīcijas pētniecībā un inovācijā, lai tādējādi stiprinātu Savienības zinātnisko un tehnoloģisko bāzi, īstenotu Savienības stratēģiskās prioritātes, veicinātu ES mērķu un rīcībpolitiku īstenošanu un palīdzētu risināt globālas problēmas, arī ilgtspējīgas attīstības mērķus, ievērojot Ilgtspējīgas attīstības programmas 2030. gadam un Parīzes nolīguma principus; (b)attīstīt ciešu sadarbību un nodrošināt koordināciju ar citām Eiropas partnerībām, t. sk. izmantojot kopīgus uzaicinājumus, kā arī meklēt sinerģiju ar attiecīgajām darbībām un programmām Savienības, valstu un reģionālā līmenī, īpaši tām darbībām, kas attiecīgā gadījumā atbalsta inovatīvu risinājumu ieviešanu, izglītību un reģionālo attīstību; (c)Savienībā izstrādāt, ieviest, izvērst un uzturēt integrētu, uz pieprasījumu orientētu un uz lietotāju vērstu hipersavienotu pasaules klases superdatošanas un datu infrastruktūru; (d)apvienot hipersavienoto superdatošanas un datu infrastruktūru un savienot to ar Eiropas datu telpu un mākoņdatošanas ekosistēmu, lai nodrošinātu datošanas un datu pakalpojumus plašam publiskā un privātā sektora lietotāju lokam Eiropā; (e)turpināt pilnveidot un atbalstīt ļoti konkurētspējīgu un inovatīvu superdatošanas un datu ekosistēmu Eiropā, digitālajā ekonomikā stiprinot Savienības pozīcijas un tehnoloģisko autonomiju, kas spēj patstāvīgi nodrošināt datošanas tehnoloģijas un arhitektūru un to integrāciju vadošajās datošanas sistēmās, kā arī progresīvus, šīm sistēmām optimāli pielāgotus lietojumus; (f)paplašināt superdatošanas pakalpojumu izmantošanu un Eiropas zinātnei un rūpniecībai nepieciešamo pamatprasmju attīstību. (3)Iepērkot superdatorus un atbalstot augstas veiktspējas datošanas tehnoloģiju, sistēmu un lietojumu izstrādi, kopuzņēmums palīdz aizsargāt Savienības intereses. Tas dod iespēju izmantot kopizstrādes pieeju pasaules klases superdatoru iegādei, vienlaikus aizsargājot iepirkto tehnoloģiju un sistēmu piegādes ķēdes drošību. Tas veicina Savienības tehnoloģisko autonomiju, atbalstot tādu tehnoloģiju un lietojumu izstrādi, kas stiprina Eiropas HPC tehnoloģiju piegādes ķēdi un veicina to integrāciju superdatošanas sistēmās, kuras risina daudzas sabiedrības un rūpniecības vajadzības. 4. pants Darbības pīlāri (1)Kopuzņēmums 3. pantā minēto uzdevumu īsteno saskaņā ar turpmāk minētajiem darbību pīlāriem.

(a)Administratīvais pīlārs, kas aptver kopuzņēmuma darbības un pārvaldības vispārējās darbības. (b)Infrastruktūras pīlārs, kas ietver darbības drošas, hipersavienotas pasaules klases superdatošanas, kvantu datošanas un datu infrastruktūras iegādei, ieviešanai un ekspluatācijai, t. sk. Savienībā gūto pētniecības un inovācijas rezultātu ieviešanas un sistemātiskas izmantošanas veicināšanai. (c)Superdatošanas pakalpojumu apvienošanas pīlārs, kas aptver visas darbības, kuru nolūks ir pētniecības un zinātnes aprindām, rūpniecībai (arī MVU) un publiskajam sektoram nodrošināt ES mēroga piekļuvi apvienotiem, drošiem superdatošanas un datu resursiem un pakalpojumiem visā Eiropā. Konkrēti, tajā ietilpst: i)atbalsts to augstas veiktspējas datošanas, kvantu datošanas un datu resursu savstarpējai savienošanai, kas pilnībā vai daļēji pieder kopuzņēmumam EuroHPC vai ko piedalīgās valstis darījušas pieejamus brīvprātīgi; ii)atbalsts superdatošanas un kvantu datošanas datu infrastruktūru savstarpējai savienošanai ar Savienības kopīgajām Eiropas datu telpām un apvienotām, drošām mākoņdatošanas infrastruktūrām; iii)atbalsts tādas platformas izstrādei, iegādei un ekspluatācijai, kas paredzēta superdatošanas un kvantu datošanas pakalpojumu un datu infrastruktūras netraucētai apvienošanai un drošai pakalpojumu sniegšanai, izveidojot vienota kontaktpunkta piekļuves punktu visiem kopuzņēmuma pārvaldītajiem superdatošanas vai datu pakalpojumiem, kas visiem lietotājiem nodrošina vienotu piekļuvi. (d)Tehnoloģiju pīlārs, kas attiecas uz darbībām vērienīgas pētniecības un inovācijas programmas atbalstam ar mērķi izveidot pasaules klases konkurētspējīgu un inovatīvu superdatošanas ekosistēmu, kas aptver aparatūras un programmatūras tehnoloģijas un to integrēšanu datošanas sistēmās, kā arī visu zinātniskās un rūpnieciskās vērtības ķēdi, nodrošinot Savienības tehnoloģisko autonomiju. Galvenā uzmanība tiks pievērsta energoefektīvām augstas veiktspējas datošanas tehnoloģijām. Darbības cita starpā attiecas uz: i)mazjaudas mikroprocesora sastāvdaļām un saistītām tehnoloģijām, piemēram, jauniem algoritmiem, programmatūras kodiem, rīkiem un vidi; ii)jaunām datošanas paradigmām un to integrāciju vadošajās superdatošanas sistēmās, arī augstas veiktspējas datošanas un kvantu datošanas sistēmās, izmantojot kopizstrādes pieeju. Šīs tehnoloģijas ir saistītas ar jaunākās paaudzes superdatoru, t. sk. kvantu datoru, un infrastruktūru izstrādi, iegādi un ieviešanu; iii)tehnoloģijām un sistēmām klasisko superdatošanas sistēmu savienošanai un ekspluatācijai ar citām, bieži vien savstarpēji papildinošām datošanas tehnoloģijām, piemēram, neiromorfisko vai kvantu datošanu, un to pilnvērtīgas ekspluatācijas nodrošināšanu. (e)Lietojumu pīlārs, kas aptver darbības, kuru nolūks ir sasniegt un uzturēt Eiropas izcilību attiecībā uz galvenajiem datošanas un datu lietojumiem un programmkodiem zinātnei, rūpniecībai (arī MVU) un publiskajam sektoram, t. sk.: i)publiskā un privātā sektora lietotājiem paredzēti lietojumi, kas izmanto jaunākās paaudzes superdatoru spējas un to konverģenci ar progresīvām digitālajām tehnoloģijām, piemēram, mākslīgo intelektu, augstas veiktspējas datu analītiku, mākoņdatošanas tehnoloģijām utt., kopīgi izstrādājot, pilnveidojot un optimāli pielāgojot augstas veiktspējas datošanas iespējotus plaša mēroga un jaunus pirmtirgus programmkodus un lietojumus; ii)atbalsts, piemēram, izcilības centriem augstas veiktspējas datošanas lietojumu jomā un plaša mēroga augstas veiktspējas datošanas iespējotiem izmēģinājuma demonstrējumiem un izmēģinājuma iekārtām attiecībā uz lielo datu lietojumiem un pakalpojumiem visdažādākajos zinātnes un rūpniecības sektoros. (f)Plašākas izmantošanas un prasmju pīlārs, kura mērķis ir veicināt izcilību superdatošanā, kvantu datošanā, kā arī datu izmantošanā un prasmēs, ņemot vērā sinerģiju ar citām programmām un instrumentiem, īpaši programmu “Digitālā Eiropa”, paplašināt superdatošanas resursu un datu lietojumu zinātnisko un rūpniecisko lietojumu un sekmēt rūpniecisko piekļuvi superdatošanas un datu infrastruktūrām un to izmantošanu inovācijai, kas pielāgota rūpniecības vajadzībām; kā arī nodrošināt Eiropai zinošas vadošās zinātnes aprindas un prasmīgu darbaspēku zinātniskajai līderībai un rūpniecības digitālajai pārveidei, t. sk. atbalsts valstu augstas veiktspējas datošanas kompetenču centriem un augstas veiktspējas datošanas izcilības centriem un to tīklu veidošana. (g)Starptautiskā sadarbība: saskaņā ar Savienības ārpolitikas mērķiem un starptautiskajām saistībām noteikt un īstenot darbības, kas attiecas uz starptautiskās sadarbības veicināšanu superdatošanas jomā, kā arī piedalīties tajās, lai risinātu globālas zinātnes un sabiedrības problēmas, vienlaikus veicinot Eiropas HPC piegādes un lietotāju ekosistēmas konkurētspēju. (2)Papildus 1. punktā uzskaitītajām darbībām kopuzņēmumam var uzticēt papildu uzdevumu īstenošanu gadījumā, ja saskaņā ar attiecīgo Komisijas darba programmu tiek piešķirts kumulatīvs, papildinošs vai kombinēts finansējums no citām Savienības programmām. 5. pants Savienības finansiālais ieguldījums (1)Savienības finansiālais ieguldījums kopuzņēmumā, ieskaitot EBTA apropriācijas, ir līdz [XXXXX] EUR, t. sk. līdz [XXXXX] EUR administratīvajām izmaksām, un tas veidojas šādi: (a)līdz [XXXXX] EUR no pamatprogrammas “Apvārsnis Eiropa” [budžets tiks noteikts vēlākā posmā saskaņā ar pamatprogrammas “Apvārsnis Eiropa” stratēģisko plānošanu un programmu izstrādi];

(b)līdz [2 400 000 000] EUR no programmas “Digitālā Eiropa”; (c)līdz [200 000 000] EUR no Eiropas infrastruktūras savienošanas instrumenta. (2)Šā panta 1. punktā minēto Savienības finansiālo ieguldījumu izmaksā no Savienības vispārējā budžeta apropriācijām, kas atvēlētas īpašajai programmai. (3)Lai atbalstītu pētniecības un inovācijas darbības un inovatīvo risinājumu ieviešanu, kopuzņēmumam var tikt atvēlēti papildu Savienības līdzekļi, kas papildina 1. punktā minēto ieguldījumu. (4)Aprēķinot Savienības maksimālo finansiālo ieguldījumu, Savienības programmu ieguldījumus atbilstoši papildu darbībām, kas kopuzņēmumam uzticētas saskaņā ar šā panta 3. punktu, neņem vērā. (5)Pamatprogrammas “Apvārsnis Eiropa”, programmas “Digitālā Eiropa” un Eiropas infrastruktūras savienošanas instrumenta asociētās valstis saskaņā ar asociācijas nolīgumiem var kopuzņēmumam atvēlēt papildu Savienības līdzekļus, kas papildina 1. punktā minēto ieguldījumu. (6)Šā panta 1. punkta a) apakšpunktā minēto Savienības finansiālo ieguldījumu kopuzņēmumam izmanto, lai atbilstoši pētniecības un inovācijas programmai sniegtu finansiālu atbalstu netiešām darbībām, kas noteiktas pamatprogrammas “Apvārsnis Eiropa” regulas xxx. pantā. (7)Šā panta 1. punkta b) apakšpunktā minēto Savienības finansiālo ieguldījumu izmanto spēju veidošanai visā Savienībā, arī augstas veiktspējas datoru, kvantu datoru vai kvantu simulatoru iegādei un ekspluatācijai, augstas veiktspējas datošanas un kvantu datošanas pakalpojumu un datu infrastruktūras apvienošanai un to izmantošanas paplašināšanai, kā arī padziļinātu prasmju un apmācības pilnveidošanai. (8)Šā panta 1. punkta c) apakšpunktā minēto Savienības finansiālo ieguldījumu maksā no Savienības vispārējā budžeta apropriācijām, kas atvēlētas Eiropas infrastruktūras savienošanas instrumentam, un to izmanto augstas veiktspējas datošanas un datu resursu savstarpējai savienošanai un integrētas Eiropas mēroga hipersavienotas augstas veiktspējas datošanas un datu infrastruktūras izveidei. 6. pants Citi Savienības ieguldījumi Ieguldījumus no Savienības programmām, kas nav 5. panta 1. punktā minētie un ir daļa no Savienības līdzfinansējuma programmai, ko īsteno viena no piedalīgajām valstīm, neskaita 5. pantā minētā Savienības maksimālā finansiālā ieguldījuma aprēķinā. 7. pants Pārējo locekļu, kas nav Savienība, ieguldījums (1)Piedalīgo valstu kopējais ieguldījums ir vismaz vienāds ar šīs regulas 5. pantā minētā Savienības ieguldījuma summu, t. sk. līdz [XXXXX] EUR ieguldījums administratīvo izmaksu segšanai [vienāds ar šīs regulas 5. pantā minēto Savienības ieguldījumu administratīvo izmaksu segšanai]. Piedalīgās valstis savā starpā vienojas par to, kā tās veiks savu kolektīvo ieguldījumu. (2)Kopuzņēmuma privātā sektora locekļi veic ieguldījumus kopuzņēmumā vismaz [XXXXX] EUR apmērā vai nodrošina, ka tos veic to sastāvvienības un saistītie subjekti, t. sk. līdz [XXXXX] EUR administratīvo izmaksu segšanai [t. i., 22,22 % no šīs regulas 5. pantā minētā Savienības ieguldījuma administratīvo izmaksu segšanai]. (3)Šā panta 1. un 2. punktā minētos ieguldījumus veido ieguldījumi saskaņā ar statūtu 15. pantā noteikto. (4)Katra piedalīgā valsts var saņēmējiem, kas ir uzņēmējdarbības veicēji minētajā piedalīgajā valstī, sniegt statūtu 15. panta 3. punkta f) apakšpunktā minētos ieguldījumus. Piedalīgās valstis var papildināt kopuzņēmuma ieguldījumu, nepārsniedzot piemērojamo maksimālo atlīdzināšanas likmi, kas noteikta 30. pantā Regulā (ES) Nr. xxx par pamatprogrammas “Apvārsnis Eiropa” izveidi, xxx. pantā Regulā (ES), ar ko izveido programmu “Digitālā Eiropa”, un xxx. pantā Regulā (ES) Nr. xxx, ar ko izveido Eiropas infrastruktūras savienošanas instrumentu. Šādi ieguldījumi neskar valsts atbalsta noteikumus. (5)Kopuzņēmuma locekļi, kas nav Savienība, līdz katra gada 31. janvārim ziņo Valdei – kā noteikts statūtu 15. pantā – par to šā panta 1. un 2. punktā minēto ieguldījumu vērtību, kuri veikti iepriekšējā finanšu gadā. (6)Lai varētu novērtēt statūtu 15. panta 3. punkta b)–f) apakšpunktā minētos ieguldījumus, izmaksas nosaka atbilstīgi attiecīgo subjektu ierastajai izmaksu aprēķināšanas praksei, piemērojamiem tās valsts grāmatvedības standartiem, kurā subjekts veic uzņēmējdarbību, un piemērojamiem starptautiskajiem grāmatvedības standartiem un starptautiskajiem finanšu pārskatu standartiem. Izmaksas apstiprina attiecīgā subjekta iecelts neatkarīgs ārējs revidents. Ja apstiprināšanā rodas neskaidrības, kopuzņēmums pārbauda vērtēšanas metodi. Nenovērstu neskaidrību gadījumā kopuzņēmums var veikt vērtēšanas metodes revīziju.

(7)Komisija var izbeigt, proporcionāli samazināt vai apturēt Savienības finansiālo ieguldījumu veikšanu kopuzņēmumā vai uzsākt statūtu 24. pantā minēto likvidācijas procedūru šādos gadījumos: (a)ja kopuzņēmums neatbilst Savienības ieguldījuma piešķiršanas nosacījumiem vai (b)ja locekļi, kas nav Savienība, vai to sastāvvienības vai saistītie subjekti neveic šā panta 1. un 2. punktā minēto ieguldījumu, to veic tikai daļēji vai neievēro termiņus attiecībā uz to, vai arī (c)22. pantā minēto izvērtējumu rezultātā. Komisijas lēmums izbeigt, proporcionāli samazināt vai apturēt Savienības finansiālo ieguldījumu nekavē to attiecināmo izmaksu atlīdzināšanu, kas locekļiem, kuri nav Savienība, radušās, pirms lēmums ir paziņots kopuzņēmumam. 8. pants Mitinātājs (1)EuroHPC superdatori ir jānovieto piedalīgajā valstī, kas ir dalībvalsts. Vairāk nekā vienu EuroHPC superdatoru piedalīgā valsts mitina tikai tad, ja starp to iegādi ir vairāk nekā divi gadi vai ja to pamatā ir dažādas tehnoloģijas (klasiskā/kvantu). (2)Attiecībā uz šīs regulas 10., 11. un 13. pantā minētajiem EuroHPC superdatoriem – mitinātājs var pārstāvēt piedalīgo valsti, kas ir dalībvalsts, vai mitinātāju konsorciju. Mitinātājs un piedalīgās valsts vai mitinātāju konsorcija piedalīgo valstu kompetentās iestādes šajā sakarā slēdz nolīgumu. (3)Kopuzņēmums mitinātājam uztic katra tāda atsevišķa EuroHPC superdatora ekspluatāciju, kas pilnībā pieder kopuzņēmumam vai ir kopīpašumā saskaņā ar šīs regulas 10., 11. un 13. pantu. (4)Šā panta 2. punktā norādītos mitinātājus izraugās saskaņā ar šā panta 5. punktu un šīs regulas 17. pantā minētajiem kopuzņēmuma finanšu noteikumiem. (5)Pēc uzaicinājuma izteikt ieinteresētību šā panta 2. punktā minēto mitinātāju un attiecīgo piedalīgo valsti, kurā mitinātājs veic uzņēmējdarbību, vai attiecīgo mitinātāju konsorciju izraugās Valde taisnīgā un pārredzamā procesā, kas cita starpā balstīts uz šādiem kritērijiem: (a)atbilstība uzaicinājumā izteikt ieinteresētību noteiktajām vispārīgajām sistēmas specifikācijām; (b)EuroHPC superdatora īpašumtiesību kopējās izmaksas, t. sk. šā superdatora ekspluatācijas izmaksu precīza aplēse un pārbaudes metode tā ekspluatācijas laikā; (c)mitinātāja pieredze līdzīgu sistēmu ierīkošanā un ekspluatēšanā; (d)mitinātāja aprīkojuma fiziskās un IT infrastruktūras kvalitāte, drošība un savienojamība ar pārējo Savienību; (e)lietotājiem sniedzamo pakalpojumu kvalitāte, proti, spēja izpildīt atlases procedūras pavaddokumentos iekļauto nolīgumu par pakalpojumu līmeni; (f)tāda atbilstīga pavaddokumenta nodrošināšana, kas apliecina tās dalībvalsts, kurā mitinātājs veic uzņēmējdarbību, vai mitinātāju konsorcija piedalīgo valstu kompetento iestāžu apņemšanos segt daļu no kopējām izmaksām, kas saistītas ar EuroHPC superdatora īpašumtiesībām un ko nesedz ar Savienības ieguldījumu, kas noteikts 5. pantā, vai jebkādu citu Savienības ieguldījumu, kas noteikts 6. pantā, vai nu līdz kopuzņēmums tā īpašumtiesības nodod minētajam mitinātājam, vai līdz superdators tiek pārdots vai izņemts no ekspluatācijas gadījumā, ja nenotiek īpašumtiesību nodošana. (6)Attiecībā uz šīs regulas 12. pantā minētajiem rūpnieciskās kategorijas EuroHPC superdatoriem mitinātājs apvienojas ar privātā sektora locekļiem vai privātā sektora partneru konsorciju nolūkā iegādāties un ekspluatēt šādus superdatorus vai EuroHPC superdatoru sastāvdaļas. Šajā nolūkā mitinātājs slēdz nolīgumu ar privātā sektora locekļiem vai privātā sektora locekļu konsorciju. (a)Kopuzņēmums mitinātājam uztic katra tāda atsevišķa rūpnieciskās kategorijas EuroHPC superdatora ekspluatāciju, kas saskaņā ar šīs regulas 12. pantu ir kopīpašumā.

(b)Mitinātājus izraugās saskaņā ar šā panta 5. punktu un šīs regulas 17. pantā minētajiem kopuzņēmuma finanšu noteikumiem. (c)Pēc uzaicinājuma izteikt ieinteresētību mitinātāju un tā asociētos privātā sektora locekļus vai privātā sektora partneru konsorciju taisnīgā un pārredzamā procesā izraugās Valde, pamatojoties arī uz šā panta 5. punkta a)–e) apakšpunktā noteiktajiem kritērijiem un šādu papildu kritēriju: tāda atbilstīga pavaddokumenta nodrošināšana, kas apliecina privātā sektora locekļu vai privātā sektora partneru konsorcija apņemšanos segt daļu no kopējām izmaksām, kas saistītas ar EuroHPC superdatora īpašumtiesībām un ko nesedz ar Savienības ieguldījumu, kas noteikts 5. pantā, vai jebkādu citu Savienības ieguldījumu, kas noteikts 6. pantā. (7)Ja iepriekš ir saņemta Eiropas Komisijas piekrišana, izraudzītais mitinātājs var nolemt uzaicināt pievienoties mitinātāju konsorcijam vēl citas piedalīgās valstis, privātā sektora locekļus vai privātā sektora partneru konsorciju. Jaunpienākušo piedalīgo valstu vai privātā sektora locekļu finansiālais ieguldījums, ieguldījums natūrā vai jebkādas citas saistības neietekmē Savienības finansiālo ieguldījumu un attiecīgās īpašumtiesības un procentuālo daļu no piekļuves laika, kas Savienībai atvēlēts attiecībā uz minēto EuroHPC superdatoru, kā noteikts 10., 11., 12. un 13. pantā. 9. pants Mitināšanas nolīgums (1)Pirms EuroHPC superdatora iegādes procedūras sākšanas kopuzņēmums ar katru izraudzīto mitinātāju noslēdz mitināšanas nolīgumu. (2)Attiecībā uz EuroHPC superdatoriem mitināšanas nolīgumā galvenokārt nosaka šādus elementus: (a)tiesības un pienākumi superdatora iegādes procedūras laikā, ieskaitot superdatora pieņemšanas pārbaudes; (b)noteikumi, kas reglamentē atbildību par superdatora ekspluatāciju; (c)nolīgumā par pakalpojumu līmeni noteikto sniedzamo pakalpojumu kvalitāte, ko lietotājiem nodrošina superdatora ekspluatācijā; (d)plāni attiecībā uz superdatora energoefektivitāti un vidisko ilgtspēju; (e)piekļuves nosacījumi attiecībā uz superdatora Savienības piekļuves laika daļu, ko saskaņā ar 15. pantu noteikusi Valde; (f)piekļuves laika uzskaites kārtība; (g)daļa no kopējām ar īpašumtiesībām saistītajām izmaksām – mitinātājs gādā, lai tās segtu piedalīgā valsts, kurā mitinātājs veic uzņēmējdarbību, vai mitinātāja konsorcija piedalīgās valstis; (h)10. panta 4. punktā, 11. panta 5. punktā, 12. panta 5. punktā un 13. panta 4. punktā minēto īpašumtiesību nodošanas nosacījumi, EuroHPC superdatoru gadījumā – arī noteikumi to atlikušās vērtības aprēķināšanai un to izņemšanai no ekspluatācijas; (i)mitinātāja pienākums nodrošināt piekļuvi EuroHPC superdatoriem, vienlaikus garantējot superdatoru drošību, persondatu aizsardzību saskaņā ar Regulu (ES) 2016/679, privātuma aizsardzību elektroniskajos sakaros saskaņā ar Direktīvu 2002/58/EK, komercnoslēpumu aizsardzību saskaņā ar Direktīvu (ES) 2016/943 un citu tādu datu slepenuma aizsardzību, uz kuriem attiecas pienākums glabāt dienesta noslēpumu; (j)mitinātāja pienākums ieviest sertificētas revīzijas procedūru, kas aptver EuroHPC superdatora ekspluatācijas izdevumus un lietotāju piekļuves laikus; (k)mitinātāja pienākums līdz katra gada 31. janvārim iesniegt Valdei revīzijas ziņojumu un datus par piekļuves laika izmantojumu iepriekšējā finanšu gadā; (l)īpašie nosacījumi, kas piemērojami, ja mitinātājs EuroHPC superdatoru ekspluatē rūpnieciskā nolūkā.

(3)Mitināšanas nolīgumu regulē Savienības tiesību akti, ko visos jautājumos, kurus neaptver šī regula vai citi Savienības tiesību akti, papildina tās dalībvalsts tiesību akti, kurā atrodas mitinātājs. (4)Mitināšanas nolīgumā ietver arbitrāžas klauzulu LESD 272. panta nozīmē, kas piekritību visos jautājumos, uz kuriem attiecas nolīgums, piešķir Eiropas Savienības Tiesai. (5)Pēc mitināšanas nolīguma noslēgšanas un neskarot šā panta 2. punktu, kopuzņēmums ar izraudzītā mitinātāja atbalstu saskaņā ar 17. pantā minētajiem kopuzņēmuma finanšu noteikumiem veic EuroHPC superdatora iegādes procedūru. (6)Attiecībā uz vidējas veiktspējas superdatoriem – pēc mitināšanas nolīguma noslēgšanas kopuzņēmums vai mitinātājs abu līgumslēdzēju pušu vārdā sāk procedūras EuroHPC superdatora iegādei saskaņā ar 17. pantā minētajiem kopuzņēmuma finanšu noteikumiem. 10. pants Jaunākās paaudzes superdatoru iegāde un īpašumtiesības (1)Kopuzņēmums iegādājas jaunākās paaudzes superdatorus un ir to īpašnieks. (2)Regulas 5. panta 1. punktā norādītais Savienības finansiālais ieguldījums sedz līdz 50 % no jaunākās paaudzes superdatoru iegādes izmaksām un līdz 50 % no jaunākās paaudzes superdatoru ekspluatācijas izmaksām. Atlikušās kopējās izmaksas, kas saistītas ar jaunākās paaudzes superdatoru īpašumtiesībām, sedz piedalīgā valsts, kurā mitinātājs veic uzņēmējdarbību, vai piedalīgās valstis mitinātāju konsorcijā, un tās attiecīgā gadījumā papildina 6. pantā minētie ieguldījumi. (3)Jaunākās paaudzes superdatora piegādātāja izraudzīšanā tiek ņemta vērā piegādes ķēdes drošība. (4)Neskarot statūtu 24. panta 4. punktā norādīto kopuzņēmuma likvidāciju, ne agrāk kā piecus gadus pēc izturētās kopuzņēmuma rīkotās mitinātājā uzstādīto jaunākās paaudzes superdatoru pieņemšanas pārbaudes ar Valdes lēmumu un saskaņā ar mitināšanas nolīgumu jaunākās paaudzes superdatora īpašumtiesības drīkst nodot attiecīgajam mitinātājam, pārdot citam subjektam vai to var izņemt no ekspluatācijas. Jaunākās paaudzes superdatora īpašumtiesību nodošanas gadījumā mitinātājs kopuzņēmumam atlīdzina nodotā superdatora atlikušo vērtību. Ja īpašumtiesības netiek nodotas mitinātājam, bet ir lēmums par izņemšanu no ekspluatācijas, attiecīgās izmaksas vienlīdzīgi sedz kopuzņēmums un mitinātājs. Kopuzņēmumam nav pienākuma segt izmaksas, kas radušās pēc jaunākās paaudzes superdatora īpašumtiesību nodošanas, pēc tā pārdošanas vai izņemšanas no ekspluatācijas. 11. pants Kvantu datoru un kvantu simulatoru iegāde un īpašumtiesības (1)Kopuzņēmums iegādājas kvantu datorus un kvantu simulatorus, no izmēģinājuma un eksperimentālām sistēmām līdz prototipiem un operatīvām sistēmām, kuras darbojas kā savrupas iekārtas vai kā hibrīdsistēmas ar augstas veiktspējas datošanas iekārtām (jaunākās paaudzes vai vidējas veiktspējas) un kuras pieejamas ar mākoņa starpniecību, un ir to īpašnieks. (2)Regulas 5. panta 1. punktā norādītais Savienības finansiālais ieguldījums sedz līdz 50 % no kvantu datoru un kvantu simulatoru iegādes izmaksām un līdz 50 % no to ekspluatācijas izmaksām. Atlikušās kopējās izmaksas, kas saistītas ar kvantu datoru un kvantu simulatoru īpašumtiesībām, sedz piedalīgā valsts, kurā mitinātājs veic uzņēmējdarbību, vai piedalīgās valstis mitinātāju konsorcijā, un tās attiecīgā gadījumā papildina 6. pantā minētie ieguldījumi. (3)Kvantu datoru un kvantu simulatoru piegādātāja izraudzīšanā tiek ņemta vērā piegādes ķēdes drošība. (4)Kvantu datori un kvantu simulatori ir jānovieto EuroHPC superdatora mitinātājā vai 0. pakāpes superdatošanas centrā Savienībā. (5)Neskarot statūtu 24. panta 4. punktā norādīto kopuzņēmuma likvidāciju, ne agrāk kā četrus gadus pēc izturētās mitinātājā uzstādītā kvantu datora vai kvantu simulatora pieņemšanas pārbaudes ar Valdes lēmumu un saskaņā ar mitināšanas nolīgumu kvantu datora vai kvantu simulatora īpašumtiesības drīkst nodot minētajam mitinātājam, pārdot citam subjektam vai to var izņemt no ekspluatācijas. Kvantu datora vai kvantu simulatora īpašumtiesību nodošanas gadījumā mitinātājs kopuzņēmumam atlīdzina nodotā superdatora atlikušo vērtību. Ja īpašumtiesības netiek nodotas mitinātājam, bet ir lēmums par izņemšanu no ekspluatācijas, attiecīgās izmaksas vienlīdzīgi sedz kopuzņēmums un mitinātājs. Kopuzņēmumam nav pienākuma segt izmaksas, kas radušās pēc kvantu datora vai kvantu simulatora īpašumtiesību nodošanas, pēc tā pārdošanas vai izņemšanas no ekspluatāc